text:
Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu?
Awe ta ‘Dia Internacional di Famia’. Mi ta pidi bo pa tuma un rato pa wak un video cu ta mustra nos hopi cla pakico ta importante pa nos no bira cara pa e realidad scondi den mas famia cu nos ta kere.
‘E berdad scondi’ ta un testimonio di pobresa na Corsow. Situacionnan cu ta conta pa mas isla y pais, tambe pa Aruba. E cosnan di bida cu no tur hende kier wak. E circulo vicioso di pobresa. E abuso sexual den famia. E buskeda pa amor di un muhe jong cu a pasa den tur e situacionnan aki. Y toch e ta hasi e esfuerso pa papia cu su yiunan pa nan tin un miho bida. Pero e no por su so.
E mama di 3 yiu y 27 anja ta bisa: ‘Mi no kier pa mi yiunan pasa den mesun cos cu ami a pasa aden.’ Y toch den tantisimo caso bo ta mira cu den e buskeda pa amor, felicidad y proteccion, muchanan jong ta atrae net e hende den su bida cu ta lag’e pasa den loke e no tabata kier. Manera e senjora cu ta guia mamanan den situacion di pobresa ta bisa; ‘E ta bay hopi mas profundo, cu bo lo pensa na prome instancia.’ E berdad ta cu e tin hopi di hasi cu cicatrisnan di bida. Y sin guia adecuado y comprenshon di otro, e persona ta keda pega. Pasobra niun hende a sinj’e balora su mes. Tampoco pa e explora di ki forma e por sali di pobresa dor di usa un posibel talento cu e por tin.
Tin ora mi ta puntra mi mes si e hendenan cu tin cu yuda e mamanan aki tin mas facilidadnan pa traha cun’e, e lo por yuda mas? Si cambia leynan cu ta pone tanto e mama como e tata responsabel pa e yiunan, hombernan lo pensa miho prome cu traha yiu? Si pueblo henter cuminsa wak hende den necesidad cu wowonan di compashon, y yuda pa nan haja mas balor propio, nos lo crea un miho comunidad?
Cosnan pa pensa, pa ami y abo…
Stima bo famia y stima tur famia…
Mi no ta corda exactamente ki dia Green Vibes a habri su portanan. Mi sa cu su benida a hasi mi curason super contento. Porfin, un tienda dedica na fruta y berdura local y productonan cu por juda nos cada un sinja planta. Mas contento ora mi a jega e prome biaha y a topa tur e bakinan yen di tur sorto di berdura fresco. Mi a cumpra na smaak y a traha tur sorto di receta cu mi mes a inventa. Soppi di e berdura cu mi a cumpra, pasobra soppi di berdura semper ta smaak bon. Mi a traha veggie bitterbal, stoba di berdura y garbanzo. Ki contento mi tabata dia mi a topa cu e patianan chikito, mes chikito y dushi manera mi padushi Cojashi tabata planta den su cunucu.
Pero un dia mi a topa Ari, e donjo y e la conta mi di e contratiemponan cu e ta topa. Esta tristo con un hoben cu a hinca tur loke e tin y su alma den su pashon pa plantacion tin cu lucha pa por wanta cabes riba awa. Mi persona y otro cliente fiel tabata jud’e cu promocion via nos pagina di Facebook y palabra di boca.
Nos a keda bin bek, pero nos tambe tabata ripara cu e surtido tabata bira cada bes menos. pero toch nos a keda mantene speransa. Finalmente Ari a anuncia cu Green Vibes lo sera pa fin di april.
Esaki tabata mi e ultimo biaha cu mi a haja dushi milon local, pampuna di botter y tomati cu no ta smaak awa. Mescos cu ami, mas cliente fiel ta spera di por sigi haja fruta y berdura di The Landfarm cumpra na un otro forma, podise manera e groenteboernan antes tabata pasa bende den e becindadnan na Hulanda.
Nos ta spera riba un man cu por juda, un milager, algo, pero pa e dushi berdura y frutanan di Green Vibes por sigi jega den nos cushina… Nan ta pa cuminsa organico, non GMO y di nos propio suela y cultiva for di e pashon di un yiu di tera.
Mi ta imagina mi mes cu si Cristo Hesus para awe den e haltura di mas halto, e ta wak tur e Bondad y tur e Retonan den un mundo confundi…
E soledad di Cristo Hesus den e mundo actual.
Buscando un potret di Cristo Hesus, esun aki a capta mi atencion y curason. Mi ta wak den e wowonan, e mirada cu ta wak leu aya y toch asina cerca di su mes, paden. Mi ta wak e mannan crusa y ta purba pensa cu e mente di Cristo…
Kico Cristo Hesus a pensa ora e tabata su so. Den hoffi di olijfi y e ciudad na su pia. Su so su so cu su Tata Celestial. Sabiendo kico ta E caminda, E dolor, cu como yiu di hende, E lo pasa aden.
Mi ta imagina mi si Cristo Hesus lo ta sinta riba e mesun baranca ey awe y ta wak bek riba e mundo. Mi ta kere cu E, como un Bon Wardador lo ta hopi impreshona cu e cantidad di bunita cosnan cu ta sosode den mundo… e hendenan di Bon Boluntad cu den tur adversidad y dificultad ta keda duna Bida na e Lus di Speransa pa un dia logra un mundo cu pas y hermandad.
Mi ta imagina mi mes cu si Cristo Hesus para den e haltura di mas halto, e ta wak tambe tur e gueranan, e destruccionnan, e bidanan inocente cu ta caba pa via di conflictonan den cua nan no tin arte ni parti. E ta wak e soledad di e hende den un mundo confundi. E ta wak e excesonan, e inhusticianan y e abusonan.
Mi ta imagina mi cu e ta pensa ‘Mi rumannan stima, mi lo kier pidi boso pa den e Dianan Santo aki, traha un tiki tempo, para keto un rato, sera bo wowo, bay paden y sinta un rato banda di mi riba e baranca den e hoffi di olijfi. Crusa bo mannan, sera bo wowonan, bay paden y hasi contacto cu bo curason y scucha mi curason. E ta pidi bo, pa nos hunto rescata e Birtudnan di Bida, aplica nan den bo bida di tur dia. Laga nan ta bo guia. Ban re-establese e Paraiso cu un dia mi Tata a brinda boso. Den nomber di tur e criaturanan cu ta cana rond, buscando nan felicidad den un mundo, bastante confundi….’
Tin un cantica ta tocando na radio ‘It’s so easy to fall in love’. Berdad, cay namora ta facil, keda den amor ta poco of hopi mas dificil.
Amor pasahero bo por haj’e den cada skina di bida. Of algo cu tin aroma di amor.
Amor berdadero ta loke ta nace di paden.
Ki bunita ta ora nos por sinja nos muchanan mira amor den cada skina di bida. Bolter cada piedra y wak bida ta biba bou nan. Wak e curason cu bo por haja te hasta den e piedra mes, den e berdura, den e noot, den e batata. Mensahenan silencioso cu ta pidi nos pa nos atencion? Pa ta mas cuidadoso cu e forma cu nos ta biba. Pa ta mas conciente kico nos ta tira den naturalesa. Pa ta mas conciente di e palabranan cu nos ta saca di nos boca, di nos mente.
Di parti di Comprondiendo Bida nos lo desea pa Dia di San Valentino bira un dia di refleho cu duna amor ta algo cu nos por hasi tur dia.
Lag’e cuminsa cu e sonrisa y ‘bon dia’ cu bo ta regala na tur hende.
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch.
Ta 1.11 di merdia. E shelo na Noord ta shinishi. Color di tristesa. Riba e waya di coriente mi dilanti tin tres paharito sinta. Un ta bula bay. Noord, e bario di Mitch Henriquez ta parse di ta prepara su mes pa su jegada mas laat. E shelo shinishi ta refleha e tristesa cu ta reina cerca hopi hende na Aruba.
Pasobra Mitch ta jega cas bek awe. No den e forma cu e lo a bin segun su propio plan. Un tata Arubiano cu a bay bishita su yiunan, famia y amigonan na Hulanda. Algo normal cerca un persona cu tin famia na Hulanda. Mitch ta jega como un difunto bek na e isla unda e la nace y crese.
Durante su vakantie Mitch a haja su morto a base di trato violento dor di polis. Den un forma hopi tragico, Mitch ta laga su cara, su imagen y nomber atras den su pais madre Hulanda. Un trato violento graba riba video dor di hopi hende cu a considera esaki como un inhusticia contra un prohimo. Podise e trato brutal cu e imagennan ta mustra nos riba media social a planta un simia cerca e autoridadnan competente cu hopi cos mester cambia den e manera cu polis ta atende cu publico. Podise e trato cu Mitch a haja na man di polis, cu a conduci na su morto lo cambia e forma cu hende ta anda cu otro den e pais aki. Cu mas tolerancia, respet y comprenshon pa e diversificacion den cultura cu por trese nos mas cerca di otro, na lugar di separa nos.
Cada biaha cu mi corda riba e mama di Mitch cu su bela den su man banda di e potret di su yiu den misa di Noord, mi ta imagina mi su dolor. Y mi sa cu awe ta un dolor aun mas grandi ora cu su mama Maria confronta e curpa sin bida di su yiu.
Mitch su mama Maria y demas famia a pidi pueblo pa companja nan den un caminata silencioso na jegada di e curpa di Mitch. E caminata ta sali for di Aerocargo te na Agencia Funeraria Aurora. Laga nos companja un mama y famia den hopi dolor den un forma pacifico. Laga nos resa y canta den e quietud di nos curason pa Mitch su alma sinti nos sosten pa su sernan keri y pa su memoria cu a touch asina hopi hende. 5 or na Aerocargo, pabou di Aeropuerto, nos ta spera cu abo tambe lo t’ey.
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma.
E forma cu nos ta pasa e periodo di Cuaresma a cambia. Hendenan riba 50 anja por corda con antes nos no tabata come nada dushi den Cuaresma. Na scol nos tabata haja un potchi unda nos tabata warda tur cos te ora cu Cuaresma pasa nos ta come nan. Cuaresma tabata un periodo di kietud, pa hende por refleha riba bida, morto y resureccion di Hesus.
Awendia den Cuaresma tin tur sorto di actividad festivo y jen di desorden. Toch ainda tin hende cu ta mantene tradicion di nan mayornan y ta tuma Cuaresma como un periodo pa refleha riba bida. Y pakico no? Den e quietud di nos bida, den semana santa, ban pensa kico nos kier aporta pa un mundo mas felis. Si Hesus por a wak bo di un distancia, kico e lo pensa di bo bida?
Den e fin di siman druk aki, ban usa nos birtudnan. Cortesia, pasenshi, compashon,. Corda cu no ta den e ‘cosnan grandi’ e milagernan di bida ta sinta, pero den e milagernan chiquito cu nos ‘cada un’ por hasi tur dia…dor di lanta mainta y dedica nos bida na ‘sirbi’ bida, ta positivo, pidi despensa pa e foutnan y dolornan di pasado. Podise nos por juda crea un miho mayan, dor di crea un miho ‘awe’ den cada momento cu nos ta biba, cu nos ta existi…Y si Hesus por wak mi for di un caminda den e cuaresma aki, mi lo spera cu e lo ta satisfecho cu loke e ta mira.
~ Muhe, sea progresivo, independiente, respetoso, saludable y safe…
Ainda ta bati, abusa y ignora keho di muhenan rond mundo. Muhenan grandi y mucha muhenan chikito! Y ainda no tin ni programanan di prevencion, ni di discushon, ni di castigo y tratamento cu ta iguala e danjo causa na e muhe y e mucha den hopi pais!
Tin hopi felicitacion y palabra bunita tur caminda den media. ‘Pabien hende muhe! Awe ta bo dia!’ Ki poco tur e palabranan bunita aki ta cubri e realidad di majoria hende muhe rond di mundo.
E hende muhe ainda ta e simbolo cu ta dorna un auto cu e homber kier cumpra.
Ainda e muhe ta carga majoria responsabilidad ora e tata dicidi di bandona e cas di famia.
Ainda e hende muhe ta esun cu ta traha mas di 10 ora tur dia pa por cria su famia den trabounan di limpiesa y den negoshinan. Ainda e ta esun cu no por scoge pa traha menos ora pasobra cu placa no ta jega y no tin ley cu ta proteg’e.
Ainda e muhe ta esun cu nan ta wak como culpable ora e yiunan bay den mal caminda. Ke hubo di e tata cu ta cana rond como si fuera e no tin parti den e mucha cu e la juda pone na mundo?
Muhe ta manda mundo? No, muhe ta carga mundo. Mundo por juda e hende muhe ora ta dun’e su balor berdadero. Asina e por bira un muhe progresivo, independiente, respetoso, saludable y safe. Y por scoge e mundo ideal pa esunnan cu ta sigui’é.
E dolor di e perdida di e hende stima expresa den asina tanto forma, unda rasa, pensamento y religionnan ta topa otro den harmonia
Durante un bishita na Schiphol e siman aki, mi a bishita e hal unda ta recorda e victimanan di e avion MH17 di Malaysia Airlines. Pasaheronan cada un cu nan destinacion y motibo diferente pa ta riba e buelo ey. Alegria pa bay cu vakantie of pa bishita famia of conoci, reto nobo of bay un conferencia. Diferente rason, pero un solo dolor pa tur esnan cu ta stima nan y a keda atras. Un avion cu a bin abou dor di bomnan den un conflicto di ken tin derecho riba cua pida tera. Un buelo cu no tin nada di hasi cu e conflicto aki a bin abou, hunto cu e pasaheronan y nan pertenencianan. Un campesino a discribi loke e la mira asina aki: ‘Tabata jobe pidanan di e avion, pero tambe hende for di shelo. Tin ora parti di hende, un brasa, un pia, un organo tabata keda pega den e matanan of riba e veldnan. Tabata hororoso pa wak.’ Con mas cruel nos por experencia e final di un buelo cu a cuminsa jen di alegria y expectativa!
Un hal jen di sentimento y recuerdo cu ta trese cada pasahero cerca di bo. Pero loke mas a impreshona mi tabata e cantidad di peluche, poesia y pensamentonan dedica na e muchanan riba e buelo. E dolor di e perdida di e hende stima expresa den asina tanto forma, unda rasa, pensamento y religionnan ta topa otro den harmonia ta toca curason di cada hende canando riba e flur di e espacio. Unda nos tur a laga nos sentimento y lagrima cay, sin berguensa di ken ta wak.
‘Uni den un solo dolor,’ esaki e memorial aki ta hasi cu hende. Esaki ta loke e drama aki di MH17 a hasi cu mundo tambe. Hulandesnan conoci como hendenan analitico a mustra con un dolor mutuo ta saca e parti di emocion di cada ser humano. Y nan a honra cada pasahero cu a bin bek den un forma respetuoso, ehemplar y uni.
Un tristesa grandi cu a uni un y mas nacion. Tambe un momento pa para keto cu tur dia tin hendenan inocente cu ta muri den gueranan pa otro pida tera. Cada dia na un forma mas cruel y mas violento.
E ora e vision di un mundo di amor y harmonia ta lanta semper den mi curason y mente di un sonjado. Ora dolornan asina grandi uni nos como hende, nos por usa e sentimento aki pa busca pa nos mes, unda nos por contribui na un mundo cu mas pas?
Nos por bay bek na un mundo sin violencia?
Y mi sa cu tin mas manera mi, cu por los di e realidad den mundo unda mas y mas parse cu e ley di selva ta reina. Un realidad unda finalmente nos tur ta perde. Y hunto cu nos, nos yiunan y nan peluchenan cu ta duna nan e sentido di calor y proteccion.


c: text/html

text:
Conciudadanonan, awe nos ta haci formalisacion di partido Movimiento Arubano Soberano via Electorale Raad den presencia di sr. Hubert Maduro.
Partido Movimiento Arubano Soberano a wordo funda por medio di acto notarial na september 17, 2015. Nos partido ta un partido registra caba na Kamer van Koophandel, pero tambe na Electorale Raad for di comienso di aña y aña pasa respectivamente.
Awe ta solamente e formalidad di e registro ta wordo hasi publicamente cu e presencia di sr. Hubert Maduro di Electorale Raad.
Na momento cu nos a pidi pa registra e partido na Electorale Raad nos a menciona tambe kico e colornan di nos partido ta bay ta como su branding of marca.
Esaki no a bai sin consulta cu sr. Hubert Maduro mirando cu UPP tambe tin color blauw.
Dor cu UPP su color blauw ta distinguiblemente diferente y mucho mas cla, no lo forma un problema di bruhamento of verwarring, pasobra e color principal di Movimiento Arubano Soberano ta un blauw scur y e color secundarionan ta cora cu blanco.
E colornan aki ta e colornan di e partido su marca of su kenmerk, y no necesariamente e color cu lo bin rib’e stembiljet, pasobra esey lo wordo determina otro aña dor di Electorale Raad.
For di januari caba nos tabata profila publicamente cu nos colornan tanto riba nos Facebook wall di e partido, pero tambe nos a print stickers cu algun autonan ta coriendo cu nan caba. Adicionalmente, nos tabatin koffie morgen dia 31 di juli, 2016, na Club Don Bosco na Noord unda nos color di partido a wordo ilustra tambe. E comprobante di esey ta riba nos ticketnan cu a wordo bende. Mas ainda, tin hopi hende a like, share y commenta riba nos pagina of nos logo di cual ta publicamente conoci como nos color of kenmerk.
Tur esakinan a pasa prome cu Otmar Oduber a scoge su color y nomber di partido, unda e mes a declara na prensa, den su reuda di prensa, cu ainda e color y nomber di su partido mester di wordo determina.
Dus basa riba merkrecht nos di Movimiento Arubano Soberano tin e derecho riba e colornan blauw scur, cora y blanco como nos kenmerk di un partido politico na Aruba.
Esaki tambe ta ilustra cu Otmar su modus operandus no ta diferencia di e partido den Gobierno, paso nan tambe ta trapa riba derecho di otro.
E Gobierno aki no ta diferente paso nan ta duna vergunning na companianan sin cu pasa e proceduranan legal prome. Eseynan ta fechorianan cu nos partido MAS lo bay pone un final na dj’e. Pues e Forsa Nobo no ta nada nobo di locual ta exisiti den Gobierno y Parlamento caba. Nan ta keda cu e mesun mala maña. Un tiger no ta perde su strepinan.
Pa un partido por demostra cu nan lo ta e solucion pa e pueblo y por cumpli cu e pueblo cu promesanan haci na pueblo, e partido mester di ta bon planifica, structura y organisa.
Nos a tuma nos debido tempo pa planifica, structura y organisa e partido p’asina nos por garantisa e pueblo di Aruba cu nos ta e alternativa sincero cu e solucion berdadero.
Movimiento Arubano Soberano no ta un partido cu a lanta di awe pa manjan sin e debido preparacion.
MAS no ta manera otro partidonan cu a core lanta den pura y ora cu nan a realisa cu nan no por forma un lista riba nan mes, nan a core join cu otro pa purba forma un lista.
Esey no solamente ta ilustra fuertemente e falta di preparacion debido pero tambe ta ilustra un debilidad enorme, unda e lidernan por bende nan alma cu diablo basta nan yega na poder.
Anto e interes di pueblo mes ta keda un banda un biaha mas e ora si nan logra yega na poder.
Pues e joinmento di e partidonan PDR y POR ta confirma nan union di conveniencia y ta ilustra tambe e falta di caracter, principio y moral di e lidernan di e partidonan en question.
Uno a bay te hasta asina leu di elimina su mesun partido p’asina forma cu un otro, di kende e mes tabata opone den Parlamento. Asina tin hende ta bende nan alma cu diablo basta nan yega na poder. Mi persona no ta drenta politica pa haya poder of enrikece mi mes.
Politica ta pa sirbi e pueblo y no pa e pueblo sirbi e politica, manera cu e situcaion ta for di 1986. E no ta asina cu e pueblo tin cu depende riba cua Minister of politico e conoce pa haya un oportunidad pa trabou of cualkier otro proyecto. No tin opportunidad igual na e pais aki.
Tur e tipo di politicanan aki a contribui na haci nos pueblo dependiente di e Gobierno cu sinta. P’esey nos pueblo mester ta consciente cu ta e pueblo tin e soberania riba cualkier Gobierno cu sinta. Pueblo ta independiente di cualkier Gobierno, pasobra ta pueblo tin e poder den su man. Pesey nos di partido MAS lo percura cu nos pueblo recupera e poder soberano aki bek den su man.
E Gobierno aki a percura pa nos costo di bida a subi y e calidad di bida a baha. Nan no tin e vision ni e abilidad pa por fortalece nos economia p’asina percura cu futuro di nos yiunan ta protehi y mas sigur.
E unico cu e Gobierno aki a logra ta pa pone nos pueblo dependiente di nan p’asina nan por dicta riba bo futuro y determina bo futuro pabo.
Awendia e derecho di expresa no ta bay sin menasa y intimidacion. Pues awe nos di partido Movimiento Arubano Soberano ta bay pone un final na tur e fechorianan aki cometi dor di tur e partidonan y e politiconan cu a goberna y cu a forma parti di Parlamento tambe.
Partido Movimiento Arubano Soberano ta kibra barera y ta crea future.

robotstxt: allowed

filter: keep


text:
ORANJESTAD - UPP den su programa pa gobernacion 2017-2021, mescos cu e den e acuerdo di lista combina PPA/UPP, ta para pa diversificacion di nos economia, basa riba un diversificacion di industria hi-tech y limpi y cu no ta labor intensivo.
Den e cuadro aki ta interesante pa mira diversificacion di nos economia cu e industria creativo. Na aña 2012 e Gobierno di Trinidad y Tobago desempleo tawata na 5%. Na 2013 nan a introduci un compania statal di Industria Creativo. Na 2016, aunque desempleo den e industria petroleo subi, T&T ainda a logra e cifra di desempleo mas abou den Caribe. Un di e metanan di diversificacion di industria ta, pa baha e desempleo na Aruba y asina percura pa nos ta menos vulnerabel pa cualkier fluctuacion den e industria di turismo. Esaki nos por logra door di diversifica economia atraendo industria nobo, manera Industria Creativo.
Conforme e Labor Force Survey 2015 e cifra oficial di desempleo na Aruba tawata 7.4%. Compara cu Curacao (11,7%) y Bahama's (14,8%) esaki ta basta bon. Compara cu Trinidad y Tobago (3,5%) y Bermuda (6,6%) y Hulanda 5% tin hopi espacio ainda pa baha e cifra aki. E proximo Gobierno lo mester haci hopi mas esfuerso pa crea empleo y entrada na Aruba. Locual Aruba tin mester di dje mas cu tur, ta trabou y trahadornan cualifica pa haci e trabou. Nos tur por bay di acuerdo cu esey. Trabou ta trece structura den un bida y beneficionan medico y pa cu salud. Ademas, trabou ta preveni cu un persona lo recuri na criminalidad.
Arte tin un efecto positivo riba e desaroyo di un mucha y e ta un manera cu hobennan ta uza pa expresa nan mes cu n'e, e lo ta importante pa nos realisa cu esaki no ta solamente un manera pa diverti, pero e ta un industria riba su mes cu lo por crea empleo sin limite y rond mundo pa esnan na Aruba. Pa logra esaki, nos lo mester cuminsa manera a wordo haci na Trinidad y Tobago cu un compania estatal, cu ta crea productonan pa e mercadeo di turismo pa bende global, pero cu tambe ta educa. E placa cu ta wordo genera cu e Compania Statal di Industria Creativo, lo mester wordo usa pa paga pa e programanan educativo di kleuter, scol basico te cu educacion professional.
Algun aña atras nos tawata tin un Film Festival, un proyecto cu a wordo lansa door di e millennial Jonathan Veira. E parti bunita di e proyecto multidisciplinario aki, tawata e tayernan educativo cu a wordo ofreci na nos hobennan durante di e Film Festival. Awendia Aruba conoce diferente festival di musica y fashion, pero e parti educativo ainda falta. Nos tin cu wak y reconoce e recursonan cu nos pais tin: Nos Pueblo. Un pueblo unico cu ta conoci pa su creatividad den tur areanan. Si nos usa locual ya caba nos tin, pa logra locual nos kier, nos lo por ta un pais y un pueblo mas exitoso. E lista combina PPA/UPP lo percura entre otro dor di bini cu solucionnan pa baha desempleo. Asina nos lo percura pa Aruba bira e patria cu nos tur ta anhela di tin y kier laga pa nos yiunan. Ta p'esey e ta sumamente importante pa dia 22 di september, nos vota consciente. Pa mi, esey ta primordial. Nos mester laga idealismo vence materialismo. Ban uni y habri porta pa Un Miho Mañan!


text:
Dia 1 di augustus ta bay habri oficialmente su portanan e prome di varios exposicion titula ‘Expo Futuro’ y adicional na dje a lansa dialuna mainta e website www.boaruba.com of tambe www.boaruba.aw cu na opinion di Prome Minister Mike Eman, lo ta un herment valioso pa studiantenan local.
“Nos sa por ehempel cu na EPI den e Zorgafdeling tin hopi interes pa haya sa di e Hospital nobo y asina riba e website por haya hopi informacion specifico di e proyectonan,” Premier Eman a splica.
Online por lesa no solamente e noticia cu ta sali den medio di comunicacion, pero tambe ta haya aceso n’e ‘Projectdossier’ cu ta consisti di 100 di pagina cu descripcion detaya di con e proyecto ta inicia, kico t’e vision su tras, di cuanto fase e ta consisti, etc.
Esaki ta informacion hopi util specialmente pa nos studiantenan y esnan cu kier profundisa nan mes den e tema of ta interesa den un estudio relaciona, pero tambe simplemente kier aporta n’e futuro di pais Aruba.
Atrabes di texto, video, mapanan, entrevista, etc. tin hopi informacion pa hobennan cu kier traha proyecto y werkstukken riba temanan manera Green Corridor, Watty Vos Boulevard, Renobacion di Oranjestad, e vision di sostenibilidad 2020, etc.
“Tur esaki ta temanan cu hobennan na scol tin hopi interes pa por profundisa riba dje,” Premier Eman a bisa splicando cu hopi biaha ta ricibi peticion y bishita di studiantenan na Bestuurskantoor.
E proyecto, por ehempel, di sostenibilidad 2020 cu Aruba lo ta 100% basa riba energia renovabel ta un di e proyectonan cu hopi bes nos ta haya peticion di studiantenan pa sa cuanto capacidad di energia renovabel Aruba tin awor, cuanto capacidad nos ta bay tin den 2, 3 of 4 aña y con ta bay alcansa 100%.
Tambe kier sa con e mezcla ta, esta cuanto di biento, cuanto di solo y cuanto di waste to energy. “Esaki ta pregunta cu nos ta haya di studiantenan y nan kier sa tambe cua di e energianan aki ta mas eficiente, cua ta menos costoso y cua ta pas mas den loke Aruba por ofrece di su naturalesa,” e mandatario a señala.


text:
Ernesto Samper, sekretario general di Unasur, ta preokupá pa e ‘protekshonismo’ ku Donald Trump ta defendé i ku ta forma parti di un polítika menasante pa Latinoamérika.
El a indiká ku interesnan nashonal manera protekshonisko, defensa di trabou doméstiko i di invershon lokal, ku a bira prioridatnan di e polítika eksterior, lo drenta den kontradikshon habrí ku esnan di hemisferio.
E eks presidènt kolombiano a kalifiká e promesa di Trump di kastigá ku belasting haltu e produktonan ku ta bini di sur ku ta liber di esei, den aplikashon di e tratadonan aktual di komersio liber, komo e ‘mundu pa robes’.
Igualmente el a puntra kiko lo pasa ku e interogantenan grandi den e kontinente merikano, manera e restablesimentu di relashonnan di Washington ku La Habana, e implementashon di e akuerdonan di pas di Colombia i e diálogo polítiko entre e gobièrnu i oposishon di Venezuela, promové pa Unasur.


text:
Na caminda pa Maart 8, Dia Internacional di Hende Muhe:
Nos tur tin un sonjo, pa tin un bida felis. Circumstancianan di bida por evita esaki. Y toch nos tur tin derecho di sigi sonja… e ta e unico forma cu un dia nos por jega mas cerca di nos vision:’Un mundo cu mesun derecho pa tur’…
Den un comunidad ideal:
1 E famia ta central.
2 Tin oranan di trabou flexible y posibilidad di traha part time y traha for di cas.
3 Tin bon condicionnan di trabou secundario.
4 Tin training di personal riba contenido di trabou.
5 Tin training di personal riba desaroyo personal y calidad di bida (stress/wellness).
6 Tin judansa social cu ta tene cuenta cu e realidad di e trahado y ta traha na prevencion, na lugar di traha curativo. Esaki ta nifica cu ta warda pa problema escala prome cu duna judansa. E ora ta laat y ja danjonan ireparabel por a tuma lugar cu tin ora no por cura mas, cu tur bon intencion di mundo.
7 Tin un bon structura di coperacion bou habitantenan y judansa di instancianan social y educativo den bario cu ta sali for di e necesidadnan di e habitantenan mes.
8 Ta stimula hendenan muhe pa copera cu otro y si ta necesario traha den forma di coperativa.
9 Ta duna informacion y educacion na majornan con pa lanta nan jiunan segun e declaracion internacional di derechonan humano y derechonan di mucha.
10 Ta stimula un mente critico y asertivo cerca e hende muhe cu hopi biaha ta cabes di famia. Asina e por educa su jiunan di chikito pa sa nan derecho y ta evita manipulacion di instancianan y personanan individual.
11 Poniendo e hende muhe central den desaroyo di un pais ta e unico forma pa un dia jega mas cerca di e ideal pa bira ehempel pa mundo.
12 Ta honra no solamente e hende muhe cua bira exitoso dor di un carera briyante, pero tambe e hende muhe cu a lanta su hopi yiunan su so fregando vloernan di otro hende, lorando man cu bolo y snacks y bibando di un suma minimo di asistencia social. Tambe e grupo grandi di hende muhe cu ta juda otro den silencio, ta resa y pidi pa otro den silencio. Hende muhe ta e curason cu ta laga nos sociedad briya y vibra.
Cu honor y Dignidad pa tur muhe
Ingrid Werleman


text:
Dialuna 3 di April 2017, Taoist Tai Chi Society ta ofrece 1 les di Tai Chi GRATIS na tur esnan cu ta interesa pa experiencia e movementonan di Tai Chi.
Esaki lo tuma lugar n’e Centro di Taoist Tai Chi cu ta keda na Stadionweg 13. Entre 7-9 p.m. por pasa libremente den paña comodo y practica hunto cu e instructor y miembronan.
Alabez tur ex miembro ta bon bini pa participa y tur esnan cu kier cuminsa practica Taoist Tai Chi pa mehora of mantene un bon estado di salud.
Diamars dia 4 di april e prome di e 8 lesnan nobo pa principiante ta cuminsa na Stadionweg 13.
E lesnan parti mainta na Stadionweg 13 ta riba diamars, diahuebs y diabierna di 9-11am y diasabra 8-10 am.
Diamars atardi/anochi tin 2 les: 5.30-7.30 pm y 7-9pm. riba diahuebs di 7-9 pm. Y na Scol Promer Paso na Savaneta tin 1 les diamars 7-9 pm.
E mehoracion den condicion fisico y mental ta obvio dor di practica Taoist Tai Chi y p’esey nos ta recomenda tur esnan cu kier mantene un bon salud pa bishita nos libremente dia 3 di april na Stadionweg 13 y experiencia kico e arte aki ta.
Acudi na nos website: www.taoist.org (find a class near you) y nos fb page Taoist Tai Chi Society Aruba. Pa mas informacion por yama 583-0177.


text:
Biba of laga di biba. Scirbi pa Aldrick Figaroa www.comprondiendobida.com
Bo ta biba of laga di biba? Asina hopi ta laga sa y asina tin hopi ta gusta menciona. Pero kiko en realidad ta e berdad su tras. Bo ta rechasa bida pa acepta morto, o vice versa, rechasa morto pa biba. Hopi di nos grandinan ta bisa; “Ay Dios, ta mihor bo yude of tume”. Y esaki naturalmente ta un insulto, paso e equis persona ki no ta bay ni dilanti, ni patras. Of tambe e por ta pasando den un situacion penoso, cual e no por saca su curpa for di dje.
Biba of laga di biba? Biba pa awe, biba pa mayan? Asina cada ken ta scohe nan mesun credo, pa adapta nan bida diario na dje. Filosofonan y sabionan lo bisa cu algun ta biba liher pa muri jong, otro lo bisa, Mens sana en corpore sano, pa expresa nan ideologia y nan logronan. Pero asina mes, cada ken ta carga nan cruz, asina mes cu nan ta pagano, paso nan sa cu sin esfuerso, no tin mayan. Castigo corporal, mente inhunda cu informacion, curpa no tin sosiego, pero asina mes, no tin paracion. Mi tin di biba y sigi biba y biba bay. Mi tin di come, bebe y drumi bay. Manera awe, sigur lo tin un mayan. Mi hogar ta mi forsa y mi cuminda ta sagrado.
Mi oracion di anochi, ta mi vos, mi mirada y mi guia. Mi man extendi ta pa yuda otro, asisti na sacrificionan y duna tur loke mi por pa yuda mi prohimonan. Egoismo sigur lo ta mi caida.
Continue reading “Biba of laga di biba. Aldrick Figaroa”
Celebra Pasco na un forma natural cu aroma terapia …Beauty with Style ta juda bo… on www.comprondiendobida.com
Pasco ta un periodo pa relaha dushi cu famia y amiganan na cas… e holo di e cuminda, pero tambe e holo den cas ta contribui na crea un dushi ambiente. Dianan di fiesta ta relajante, pa kita stress di trabou y preocupacion… Beauty with Style ta juda bo pa logra esaki cu su cursonan di aroma terapia. Un workshop nobo ta ‘Aroma pa Regalo’. Den e workshop aki ta sinja e cursista pa traha su mes regalonan a base di aroma terapia pa e temporada di Pasco y pa cualkier otro ocashon. Den e curso Aroma terapia basico ta sinja conoce 10 aroma y nan caracteristica. Dus, con pa usa nan y kico mester tene cuenta cun’e ora traha cu aroma terapia. Tambe bo ta sinja pa traha productonan di cuido personal pa usa na cas. Esaki ta juda pa hisa e calidad di bida di un famia na un forma natural. Beauty with Style ta un instituto specialisa den entrenamento di estecista y masajista. Nan ta traha den cooperacion cu K.O.C. di Hulanda cu ta supervisa tur nan estudionan.
Ta conoci cu mas y mas hendenan ta busca formanan natural pa biba, ya cu esaki ta mas saludabel y mas economico. Tambe ta corda tambe cu e seccion di training y wholesale di Beauty with Style a muda pa Italiestraat 24 A, net patras di Superfood.
Con mi ta bira felis, algun tip di psicologia positivo. Sinja e forsa di optimismo on www.comprondiendobida.com
‘No keda pega den bo dolornan,’ esaki parse di ta e mensaje pa biba mas felis. Esaki bo por logra cu psicologia positivo. E fundador di psicologia positivo ta Martin Seligman, un psicologo renombra di New York y tabata entre otro president di American Psychology Association. Den su opinion lo beneficia e cliente si focus riba e parti fuerte y e birtudnan di e persona y no solamente riba su malesa y debilidadnan. Su concepto a motiva hopi Universidad pa studia kico realmente ta juda hende pa sinti nan mes satisfecho, motiva y felis di berdad.
Esaki a involvi topiconan manera felicidad, optimismo, caracter y emocionnan positivo. Optimismo a resulta di por hunga un rol hopi importante contra depresion. Su meta cu e concepto aki ta pa integra practica y ciencia den otro. Un di su bukinan mas conoci ta ‘Learned Optimism’.
Contrario na psicologia tradicional cu ta focus riba tratamentonan cu tin como meta pa drecha e danjo causa dor di trauma, depresion of burn out.
Continue reading “Con mi ta bira felis cu psicologia positivo”


text:
Dialuna atardi a tuma luga e firmamento oficial den cual Visser Pharma Group ta cera un aliansa strategico cu e gruponan BENU di Hulanda y BROCACEF di Hulanda.
E acuerdo aki lo haci e grupo Visser hopi mas fuerte y cu mas opcion di producto y servicionan, manera nan ta conoci pe caba durante 50 aña den e industria di benta di remedi por mayor y di maneho di boticanan na Aruba, Corsou y St. Maarten.
Manera ta conoci e boticanan Visser tin e derechonan pa uza e frankisia di MediQ Apotheken na Aruba, Corsou y na St. Maarten.
Recientemente e compania Brocacef a cumpra MediQ na Hulanda. Brocacef ta pertenece na Phoenix Group di Alemania, e compania farmaceutico mas grandi di henter Europa.
Phoenix Group ta opera den mayoria pais Europeo y na Hulanda nan ta conoci bou di e nomber comercial Brocacef den tur nan negoshinan di benta di productonan farmaceutico den forma di “wholesale”.
Brocacef Zorginstelling ta specialisa den productonan pa Hospital y Cas pa nos Grandinan. Tambe nan ta maneha un total di 500 botica bou e nomber di BENU Apotheek y BENU Direct pa tur servicio farmaceutico entrega te na porta di cas di e pashentnan.
Visser Pharma Group na Aruba ta uza e mesun formula cu Visser Trading, cu ta maneha e actividadnan di negoshi “wholesale” na Aruba, Corsou y St. Maarten.
Tambe ta maneha e 11 boticanan y Visser Home Care Center pa servicionan domestico, manera por ehempel e cuido di incontinencia.
Visser Pharma Group awor a cumpra e lisencia exclusivo pa maneha boticanan BENU riba tur tres isla y a firma un acuerdo di aliansa strategico cu Brocacef y BENU Direct pa e negoshinan di “wholesale” farmaceutico y actividadnan di “Home Care” na Aruba, Corsou y St. Maarten.
Lo cambia tur e imagennan di e boticanan den e estilo BENU y lo opera nan como Boticanan BENU.
Despues di e debido consideracion a dicidi di cera contract pa tur e boticanan cu BENU y acuerdonan di alianza strategico cu BROCACEF y BENU Direct.
Consecuentemente, a nombra Dalila Trinidad como General Manager Rx Wholesale pa Aruba, Corsou y St. Maarten, responsabel pa tur wholesalenan y Han Deelstra a bira General Manager Apotheekbedrijven, responsabel pa tur e departamentonan di retail y farmaceutico na Aruba, Corsou y St. Maarten.
Visser a start su operacionnan na Aruba exactamente 50 aña pasa cu 1 solo botica na San Nicolas y awendia ta maneha 11 botica.
Ta bon pa anuncia cu otro aña lo habri nan di 12 botica na Corsou. Tambe awendia e ta opera 3 diferente compania “wholesale” riba tur e islanan. Awor, 50 aña despues, ta firma un “Franchise & Strategic Alliance” cu un di e agencianan farmaceutico mas grandi di mundo! Brocacef y BENU lo asisti Visser den desaroyo di su empleadonan, seminarionan di salud, introduci conceptonan nobo den cuido di pashent, enfoca riba servicio na pashent y cliente, expande den servicio na cas, asina promove mas cuido domestico, reduciendo e gastonan di cuido dor di traha di cerca cu Gobiernonan y seguronan medico.
Cu e partner nobo aki awor, Visser ta mira e siguiente 50 añanan di existencia cu hopi mas confiansa.
Riba e fotonan adhunto por aprecia momento cu Gerard Mulder, Director di BROCACEF, Mariska Meulendijk, Sales Manager Caribbean & Suriname BROCACEF y Yvonne Escalona, Chief Financial Officer di VISSER Group, a firma e acuerdo nobo aki.


text:
Diasabra ultimo dia 13 di mei, Aruba Amateur Weightlifting Assocation (AAWA) a tene nan competencia nombra Caribbean Cup. E competencia a hanja su nomber como un evento Internacional, danki na e delegacion di Curacao cu a participa.
E competencia aki a conta cu un total di 28 representando e diferente gymnan cu ta practica e deporte di Weightlifting Olympico cu ta Muscles & Lungs Crossfit, Crossfit A297, Theo Bareño Gym y atletanan di Curacao.
E competencia a conoce cu atletanan den tur categoria di edad, den categoria di youth te cu 12 aña te cu masters cu ta atletanan riba 40 aña. Durante e evento aki nos por a mira varios di atleta di Aruba y di Curacao cu ta participa y tambe por mira con e deporta a crece den e ultimo añanan.
Den e categoria di femenino, e overall winner den categoria di youth a bira Nicole Dijkhoff cu un sinclair di 153.47. tambe ta logra kibra 6 record nacional. Un atleta cu talento y un potencial hopi grandi y disciplina, e atleta aki ta train duro pa logra exito.
Den categoria Junior, Natalie Geerman ta sali ganador absoluto cu un sinclair di 178.00. e ta logra di kibra 3 record nacional. Den e categoria senior, nos atleta cu a competi den Campionato Mundial na 2015, Jennifer Piter a logra un biaha mas y a mustra su gran forsa ta sali como ganador absoluto cu un sinclair di 215.93 den su categoria.
Den categoria di damas masters, nos tin Karah Bunde, e ganador di Crossfit Open 2017 di Aruba, a logra sali ganador absoluto cu un sinclair di 150.61 den su categoria di 40 plus.
Den categoria di masculino, e overall winner den e categoria di youth a bira Myron Speyer cu un sinclair di 221.48. E atleta aki cu a mustra un gran adelante desde e try out cu a wordo teni na maart. Den e categoria di junior, Zymion Loopstok ta sali como ganador absoluto cu un sinclair di 216.63. Zymion cu a bolbe bek di un lesion chikito y ta determina pa mehora pa e siguiente competencia.
Den e categoria di senior, James Polanco a sa di vence Joel Kuiperi pa un margen hopi chikito p’asina sali ganador absoluto cu un sinclair di 323.77 y Joel Kuiperi secondo lugar cu un sinclair di 323.24.
E bataya entre e dos gran atletanan aki a trece hopi animo den e competencia.
Por ultimo den categoria di Masters, Lionel Harms ta sali ganador cu un sinclair di 244.58 y a mustra cu su dedicacion, training y determinacion a yuda mehora su total di e ultimo campeonato nacional di november 2016.
Den e Caribbean Cup total 15 record nacional a wordo kibra, tur den man di e damanan young cu ta sobresali den e deporte. Fuera di Nicole Dijhkoff cu a kibra 6 record (3 den 2 diferente categoria), Deandra Arends a logra kibra 3 record den categoria di 48kg cu tabata riba su propio nomber, Talisah Beke a kibra 3 record den categoria 75kg y Natalie Geerman a kibra 3 record den e categoria di 63kg den junior. E crecemento den e participation di damas ta un desaroyo cu Aruba Amateur Weightlifting Association ta sumamente feliz di esaki y nos ta spera un mayor cantidad di atleta pa participa den nos futuro eventonan, den tur categoria y di tur edad.
Aruba Amateur Weightlifting Association kier a manda palabra di danki na tur nos sponsornan, cu a haci tur esaki posible, especialmente High Performance, Do It Center, Total Cleaning Services, SAMS Store, Fantastic Gardens, Manrique Capriles, Casa Haime, Domino’s Pizza, MAC4U, Sport Subsidie Commissie y Lotto pa Deporte.
Tambe ta manda un pabien na tur e atletanan cu a participa y sin lubida ta gradici tur e boluntarionan cu a sacrifica hopi di nan tempo y energia pa logra haci e evento aki un exito.
Resultadonan


text: Segun parlamentario di AVP Sra. Arends-Reyes desde cu aña a cera, un cantidad grandi di cas di famia a ricibi un carta caminda cu pa motibo di color politico diferente mama, tata y hobennan profesional ta wordo kita for di trabou. Sra. Arends-Reyes ta kere cu aunke MEP y POR a firma hopi di e cartanan aki y bay di acuerdo cu e retiro nan, RED a keda keto ariba e hecho cu ta kitando pan di mesa di nos mes ciudadanonan. Un gobierno den aña 2018 no por permiti su mes pa kita hende den e scala aki pa motibo cu nan a traha pa un otro asignatura. Sikiera nan por a pidi e Hoofd van Diensten un conseho prome cu a duna nan retiro asina siendo cu hopi di nan a solicita pa e puesto na un dienst. E ta un topico cu sigur ainda ta biba den pueblo y unda cu bo pay personanan ta rechasa e manera di actua aki. No por ta asina cu awor cu tin e poder politico ta actua cu un arogancia enorme cu ningun hende mag di tin of vocifera nan color politico y si nan durf haci esey nan lo bin pa nan. Mes ora ta persigui nan, insulta tur hende cu ta casi borderline expresionnan entre otro discriminatorio y racista. Ta bon pa remarca si cu e den Corte tur cu a bay busca nan derecho a haya rason y hues a dicta den nan fabor. Ariba un isla democratico manera Aruba mester por tin espacio pa bo por traha, expresa bo color politico sin cu esey tin consecuencia pa bo futuro. E gobierno aki a priminti pueblo shelo y tera y a purba di desacredita tur proyecto di AVP di renobacion di centro di ciudad te na proyectonan di alga den refineria, hospital y tur e proyectonan di infrastructura. Den e prome simannan di gobernacion a menciona den nan comunicado cu ta importante pa por ehempel pa Turismo pa Aruba tin un infrastructura y proyectonan na beneficio di un y tur cu ta biba of bishita Aruba. Te ainda nos pueblo no por a sinti e cambio cu tanto a campaña cun’e, ta parce cu e partidonan e ora no tawata sa kico ta come y bebe en realidad ora cu mester tene cuenta cu asina hopi aspecto ora di gobernacion. E ora ey e pregunta cu ta surgi ta, basa riba ki cifra, proyeccion of informacion nan promesanan tawata? Semper a priminti cu lo a baha edad di pensioen back pa 60 aña, sin ningun dia bisa con. Y asina tin un lista largo di promesanan cu ainda pueblo ta wardando pa e gobierno di coalicion aki cumpli cun’e Sra Arends-Reyes ta termina bisando.


text:
Parlamentario mr. Juan E. (Ady) Thijsen manera tur hende tambe a tuma nota di acusacionnan hopi grave di parti di Ministro di Husticia, mr. drs. Arthur Dowers di su ex-colega Otmar Oduber ex Ministro di Turismo.
E acusacionnan aki ta ensera e.o. actonan penal, maluso di poder, maluso di fondonan publico y cu Otmar Oduber ta facilita y stimula e uso di droga y alcohol como tambe embarazo hubenil.
Alabez segun Ministro di Husticia Dowers e tin hopi mas pa papia. Parlamentario mr. Juan E. (Ady) Thijsen ta puntra su mes si Ministro di Husticia ta referi aki n’e avion cu a lanta madruga sin permiso.
Segun Ministro di Husticia, Arthur Dowers su ex-colega a usa su poder y autoridad como Ministro di Turismo pa aloca fondonan publico pa organisa actividadnan pa hubentud entre otro 5 miyon florin pa organisa e Electric Music Festival na unda hubentud ta usa droga, alcohol y stimulando mal comportacion di hubentud cu embarazo hubenil como consecuencia.
Segun Ministro di Husticia su ex colega Otmar Oduber a bira nervioso y a bay asina leu di cuestiona Vocero di Polis y Ministerio Publico riba droga confisca n’e Electric Music Festival. Segun Parlamentario mr. Juan E. Thijsen e acusacionnan di parti di Ministro di Husticia Dowers riba su ex-colega Otmar Oduber ex Ministro di Turismo ta hopi serio y mester ser atende urgentemente y instancianan concerni no por keda keto.
No ta cualkier persona a haci e acusacionan, pero e autoridad mas halto di nos pais riba tereno di husticia ta haci esaki.
E acusacionnan di corumpi hubentud ta bin na momento cu hubentud na nos pais ta pasando problemanan serio di falta di empleo, destabilisacion pa motibo di uso di droga y alcohol, problemanan social di delicuencia hubenil y embarazo hubenil.
Segun Parlamentario mr. Ady Thijsen e acusacionan di Ministro di Husticia ta apunta den direccion cu na nivel mas halto di nos pais tabatin un Ministro liderando problemanan di hubentud.
Parlamentario mr. Thijsen ta kere cu tanto instancianan concerni mester actua como tambe e propio ex Ministro Otmar Oduber mester cana su caminda pa busca su derecho y defende su nomber especialmente mirando cu den e siguiente eleccion Otmar ta buscando di gana voto di hubentud.
Ta conoci cu pa cualkier cos mas chiquito Otmar Oduber ta menaza cu Corte y awor Otmar ta worde acusa di cosnan grandi.
Comunidad tambe merece claridad, nos no por laga hubentud bay perdi na man di podernan halto cu actividadnan dudoso cu finalmente ta envenena nos hubentud.
Ademas fondonan publico no ta di un partido sino di e pais y mester ser usa den cuadra di bon gobernacion.


text:
Scolnan basico ta enfrenta otro pa e titulo maximo den KICKBALL
Dialuna dia 12 di mei ta e siman di e final nacional pa e scolnan basico pa e deporte di kickball. Un total di siete scol basico for di e cuater distrito escolar ta enfrenta otro durante henter e siman cual ta organisa pa IBiSA. Den Centro Deportivo Libertador Betico Croes (Sporthall Sta. Cruz) weganan ta start tur dia ya pa 3’or di atardi, cu excepcion di diahuebs cual ta e dia di descanso. E scolnan ta reparti den dos diferente poule. Poule A ta subi cancha riba dialuna. E scolnan cu ta pertenece na e poule aki ta Scol Basico Washington, Colegio Conrado Coronel y Maria Regina School. Poule B ta consisti di e siguiente scolnan: St. Aloysius School, Princes Amalia Basisschool, Scol Cacique Macuarima y St. Paulus School. Poule B ta subi cancha riba diamars y diaranson. Diabierna ta e dia cu e mihor dosnan di cada poule ta bataya otro pa 3’or y 3’or y mey di atardi. Segun schedule e penultimo wega, e bataya pa di e tres y di cuater lugar, ta tuma lugar 4’or di atardi. Pa 4’or y mey di atardi e dos mihor scolnan ta bataya otro pa e titulo maximo den kickball escolar 2014, sigui pa premiacion for di man di nos directora, sra. Monique van Embden. IBiSA ta invita tur fanatico como tambe tur mucha huntu cu nan mayornan pa presencia e weganan final durante henter siman. Na mes momento IBiSA ta desea tur e scolnan cu a yega asina leu pa participa den e final nacional di kickball hopi exito. Un bida activo ta cuminsa for di chiquito, disciplina ta wordo indoctrina durante practica di deporte. Scolnan cu ta participa na deporte structura ta yuda forma un mucha for di e punto di bista di disciplina y ta yud’e tin un bida activo.


text:
Diasabra den oranan di marduga, un accidente a sosode na altura di rotonde Las Americas, caminda un hoben a keda herida.
Polis a presenta n’e sitio y constata cu e hoben na stuur di un Mini Cooper tabata coriendo cu velocidad halto. Ora di acerca e rotonde, el a perde control di su auto y bay dal contra un SUV para dilanti di Well Done Snack truck.
A pidi asistencia di Ambulance pa controla e hoben cu a keda levemente herida. Segun testigonan, e Mini Cooper tabata pustando cu otro auto for di Green Square. Fotos cortesia di ArubaNative.com


text:
Despues di reunion publico cu MEP a pidi cu caracter di urgencia unda ni Gobierno di AVP y Minister Dowers no kier a ni reconoce cu nos tin un problema grave cu criminalidad for di control na Aruba.
Sr. Glenbert Croes ta elabora mas riba esaki y riba e plan di Partido MEP den e proximo gobernacion di MEP.
“Nos como MEP tabata desea tende cu Gobierno ta reconoce cu tin un problema grave, pero al contrario, fraccion di AVP, Gobierno di AVP y Minister Dowers kiermen cu criminalidad a baha, segun nan”, Croes ta splica.
“Ta pone nos di MEP conclui cu e Gobierno di AVP cu ta esun cu a permiti criminalidad sali for di man den e ultimo 8 añanan aki, AVP no tin e capacidad ni e boluntad pa combati criminalidad p’asina haci Aruba sigur atrobe.
MEP lo combati criminalidad cu man duro y nos lo trece siguridad bek den tur bario aki na Aruba #sinmiedo”, Croes a declara.
MEP lo reintroduci den e Gobierno nobo di MEP despues di e eleccion di september 22 proximo:
- MEP lo bin bek cu e helicopter di Polis;
- MEP lo bin bek cu radarnan marino;
- MEP lo bin bek cu e Team Visibel;
- MEP lo bin cu 160 Polis extra cu Cuerpo Policial mester;
- MEP lo bin cu un maneho nobo y humano pero stricto di LTU;
- MEP lo duna Polis autoridad bek;
- MEP lo intensifica e cooperacion cu Marina Real rib’e tereno di Guardacosta;
- MEP lo inverti den prevencion p’asina nos preveni criminalidad y no solamente
combati criminalidad;
- MEP lo percura pa nos hobennan haya un segundo oportunidad berdadero p’asina nan
por haya trabao y cuminsa un bida nobo.
“E momento a yega pa nos salba nos pais y salba e futuro di tur e yiunan di nos pueblo pa nan por lanta den un Aruba sigur hunto cu nan famia.
Turistanan lo ta sigur atrobe pa nan por disfruta di Aruba den tur paz y trankilidad.
E Gobierno nobo di MEP ta unico salbacion pa logra esaki. Nos digno pueblo tin e salbacion den nos tur nos man 22 di september proximo. Ban hunto p’e cambio. #sinmiedo”, Glenbert Croes a conclui.


text:
ORANJESTAD – Den gran forma ekipo di North League ta titula Campeon den Senior Division durante campeonato di Subway Series 2017. Un duelo di picheo unda Rivandrick Simon a domina pa 7 inning largo. Asina duna e ekipo e chens di gana e ekipo Central den di 3 wega ariba un passball den bom di 7 inning pa asina laga liga Central den tereno y titula Campeon di Aruba.
Awor e ekipo di North League tin e honor pa bai represeta Aruba den Campeonato Del Caribe Senior Division na St. Thomas. Pabien na ekipo North League!


text:
Dialuna mainta a cuminsa e huicio contra e dos agentenan policial cu ta wordo acusa di ta responsabel pa morto di e Arubiano Mitch Henriquez. Segun publicacion di corantnan Hulandes, durante tratamento di e caso a bini dilanti cu e Polisnan a bisa cu Henriquez tabata grita cu e tin
Day: November 13, 2017
“Aruba One Happy Island Lions Club ta uni n’e lucha contra diabetis”
Kico t’e malesa diabetes? Diabetis ta un condición crónico cu ta ocuri na momento cu e curpa humano no ta produci of no por absorbe insulina suficiente. E malesa diabetis ta wordo considera un epidemia mundial. Actualmente na mundo tin 422 miyon persona cu ta sufri di diabetes y pa 2040
A logra salba Bubali Plas, e efecto di Diesel ta minimo.
Bachelor den Turismo & Hospitalidad posibel tambe na RMTI University Vietnam
E recien lansa Bachelor of Tourism & Hospitality Managemente na RMIT University di Vietnam ta ofrece un oportunidad unico pa studianteann di Aruba cu ta considerando un carera den e industria di turismo y hospitalidad. Profesor Earney Lasten, lider di e Disciplina pa e Tourism & Hospitality Management Program, a bisa
FTA ta invita shopstewardnan pa Congreso
Resultado Beach Tennis Panamerican Championship 2017: Brazil y Venezuela Campeon
Bo ta pensa di studia na Den Haag, Leiden of Delft otro aña? Ya caba cuminsa na busca un camber pasobra tin scarsedad!
Mary Joan Foundation a ricibi donacion 10 mil florin
Rocco Tjon, parlamentario di MEP: Procedura den proyecto di hospital a crea duda
Anochi di informacion pa mayornan di EPI
Anochi di informacion pa mayornan di studiantenan di semester 1 y semester 3 di Unidad Ciencia y Tecnologia na Colegio EPI, diahuebs 16 november 2017 Managementteam di Unidad Ciencia y Tecnologia di Colegio EPI ta invita mayornan di nan studiantenan den semester 1 y semester 3 pa un anochi di informacion


text:
Dr. Myron Genser, docter di control SVb:
ORANJESTAD (AAN) — Den entrevista cu e docter di control di SVb Myron Genser, Matutino DIARIO a puntre ki otro problemanan di salud, apart di e parti mental cu e ta duna hopi enfasis, ta mas relevante cerca e pacientnan cu ta yega SVb pa control.
E medico jong, cu por cierto a adkiri hopi experiencia na Costa Rica, entre otro den e practica di servicio social, ta convenci cu e aspecto mental ta causa tambe di otro factornan fisico.
Na Aruba hopi pacient ta keda di dolor lomba, nek, schouder cu ta wordo causa mayoria di biaha door di stress. Esaki generalmente ta bin door di no por procesa e problemanan di bida diario.
Otro factor cu e ta mira na Aruba, mescos cu den hopi otro pais, ta e problema di sobrepeso (pa no bisa obesidad). Esaki ta un problema hopi grandi pasobra alavez e ta causa di Diabetes, cu den nan control di tur dia nan ta wak cu esaki por tin origen den un problema psicologico.
“Loke mi ta haya mas importante y, nos kier pusha mas di e banda aki, pa haci un trabao mas integral. Esaki kiermen traha hunto cu diferente departamento, docter di cas, specialista, y nos tambe pa yega pa prevencion y promocion cu ayuda falta den salud en general”, dr. Genser a expresa.
Esaki ta un manera multidisciplinario di traha. Refiriendo na e raiz di mayoria di malesa, pues e problemanan psicologico, esaki ta hiba e persona na sea no come bon of come di mas.
“Si por evita esey, pakico no? Si e pacient mester di wordo scucha, un rato so di papia cu e docter ta trece un cambio. Tin ora un rato so papiando cu mi e pacient ta bisa mi ‘danki pa a scucha mi un rato, mi ta sinti mi mihor’. Ami ta gusta hopi traha cu comunicacion habri, y un bez cu e pacient firma cu e kier comunica cu su psicologo pa papia over di su caso, ami kier wak solucion. Mi kier wak ki nos tin cu haci pa hiba e pacient na prome na recupera; y di dos, pa e recupera mas lihe posible. Nos kier’e bek den bida y na trabao. Nos kier logra pa e ta bon den su funcionamento diario. Pesey nos ta bezig pa wak con e lo bay”, dr. Genser a duna di conoce. Ta secreto publico cu na Aruba nos ta wordo expone na hopi stress. Dr. Genser a acentua cu e necesidad tey, den nos comunidad, pa ayudo psicologico. Mientras tanto e trahadornan di sector publico lo wordo yuda cu consulta cu Psicologo mucho mas lihe.
Papiando di e factornan cu ta causa stress den e trahador e docter a amplia y por lesa riba esaki den otro articulo.


text:
PORFIN!!!
OSCARS LOS ANGELES: Porfin el a logra, y su sonrisa tabata grandi! Aña 2016 ta esun unda Leonardo DiCaprio di 41 aña di edad a...
Flip Flop Festival by Chill a bati tur record
ORANJESTAD (AAN): Flip Flop Festival by Chill atrobe tabata un exito rotundo. Ofreciendo un lineup cu a combina un elenco spectacular di artistanan local y...
Polis ta cera short-cut “ilegal” pabao di Misa di Noord
Pa preveni accidente di trafico ORANJESTAD (AAN) Recientemente Cuerpo Policial Aruba, cu yudansa di DOW, a cera un caya "ilegal" di santo cerca di e...
Tin hende cu a cansa na KIA pasobra a wordo forza pa traha mirando...
ORANJESTAD (AAN): Ta bon pa mira y sigur loke ta KIA cu a tende partido MEP cu masha critica riba loke ta haci na...
Pa inicio di Maart mayoria di punto di preocupacion di Douane lo ta soluciona
Minister Bermudez: ORANJESTAD (AAN): Tabata tin preocupacion bao di e douaneronan y nan a bay cerca Minister Bermudez pa vocifera nan dolor y tin biaha...
Como 18 cabrito a ser mata na Casibari
Cachonan a morde cantidad di cabrito y carne ORANJESTAD (AAN): Un golpi duro ta loke algun cacho brabo y peligroso a causa un famia na...
Accidente basta pisa den Rooi Frances den oranan di marduga diasabra
ORANJESTAD (AAN): Diasabra madruga den careda di 1'or central di Polis a manda patruya cu pura pa un accidente den Franse Pas cu hende...
A yega na un solucion pa tur inkietud y deseonan di e trahadornan di...
Allan Howell: ORANJESTAD (AAN): Allan Howell ta traha den despacho di minister Mike de Meza y tabata na un reunion, representando e minister, cu a...
E meta di mas grandi pa SABA: bay dilanti teniendo den mente e cuido...
ORANJESTAD (AAN): Sindicato a manda un carta pa SABA. Remo Kock di SABA a splica cu e siman aki lo sinta hunto pa delibera...


text:
Willemstad - Djabièrnè último frakshon di MAN a bishitá Landhuis Brievengat pa tuma nota di e situashon di sushedat ku tin den porta di un di nos monumento nashonal kaminda diariamente na e entrada di e Landhuis aki ta benta tur tipo di sushi.
Ta inakseptabel ku persona ta huza e sitio aki pa benta tur tipo di sushi afó di dumpmentu di yu di kachó te na sushi di konstrukshon. Tristu di mira ku personanan ku ta habitá den e area aki mester kore ku skòp den nan vehikulo pa limpia i habri kaminda pa e por pasa ku nan outo.
Banda di esaki diariamente turistanan ta kore yega pa atmirá nos Landhuis I ta en-kontra ku un situashon di sushedat a higiéniko.
Mirando e balor ku e Landhuis aki tin pa nos i pa nos Turismo, mester limpia e entrada aki e rápidamente i buta un “hefboom” na entrada ku ta evitá pa anti sosial di sigui tira nan sushi dilanti entrada pa e Landhuis aki.
E situashon a keda komuniká ku e diferente Ministerionan enkargá ku e situashon aki. E problema aki di tira sushi aki ta unu ku diferente kaminda rònt Kòrsou nos ta mira unda dumpmentu illegal di sushi a bira algu masha normal.
Mester bai atendé e problema aki riba nivel nashonal den diferente ministerionan pa wak kiko ta e motibu ku hendenan ta aktua di e manera aki i kon mas lihé posibel por bini ku kontrol i sankshon segun e Lei di Openbare orde pa esnan ku ta hasi nan mes responsabel pa e aktonan kriminal aki.


text:
Kico e palabra ‘spiritualidad’ ta nifica pa bo?
‘Spiritualidad’ pa mi ta e dimension mas lew cu e ‘quantum level’ , pero pa cua e ‘quantum level’ ta un entrada. Simplemente bisa, e ta e ‘nivel’ di energia universal cu ta duna bida na tur cos. Bisando esaki, mi ta expresa tambe cu pami no tin ‘diferencia’ of ‘separacion’ entre e mundo fisico y e mundo spiritual. Nan ta fuertemente conecta. Pero e ta depende di desaroyo di e sensibilidad di e persona pa capta esaki, y mas ainda pa incorpora esaki den bo bida diario.
Continue reading “Spiritualidad y Arte. Interview cu Stan Kuiperi”
E restaurant tabata jen di hende. Un grupo chikito de waitresses ta purba na sirbi tur e clientenan. Un famia di cuater tabata haci remarkenan bruto over di e servicio y e tata tabata keha e waitress. E waitress a rush bay y bin bek cu un teblachi cu e cumindanan. Riba e caminda bek pa e mesa e a laga un tayo cay y e tayo a kibra. Despues di mei minuut paralisa e waitress a cuminsa jora.
Continue reading “Pensando riba dia di San Valentin…Ken abo lo brasa awe?”
E cadena di amor y dolor…un pensamento dedica na tur mucha herida…
Mi a sinti pa traha un cadena awe…
E lo bira un cadena cu mi kier bisti riba dia di san valentin…
Of podise mi por bend’e…
Eigenlijk mi no tabatin un meta specifico…
Gewoon mi kier a traha un cadena…
Mi kier a hunga cu e material…entretene mi mes…
Mientras mi ta concentra mi mes riba e pins cu ta pidi tur mi atencion…
Y den e silencio sin pensamento cu mi tabata aden…
Mi a bay bek den mi ninjes…
Mi tabata mira mi mes…
E mucha chiquito…semper cu su nanishi den bukinan…
E mucha chiquito cu no por a papia…
Cu no por a comunica…
E mucha keto derepente a sinti un sentimento di pas grandi cu a rondon’e…
Keto asina…e la compronde cu tur cos den bida tin su sentido…
Esaki por fin su mente y espiritu adulto a compronde…
E dolor nunca lo bay total…
Pero…mi por dun’e un lugar den mi bida…
Y sigi cu mi futuro…
Mi ta e mucha ainda… y… mi no ta e mucha mas…
Ami ta pas … y … mi ta turbulencia…
Pero bida semper ta sigi …
Ami ta biba y mi ta sigi cana…
Mas of menos 4000 aña pasa, culturanan antiguo manera e Egipcio- y Chinesnan, tabata usa Reflexologia manera un berdadero disciplina di terapia cu a pasa di generacion pa generacion. E reflexologonan antiguo ta hendenan cu poco poco a descubri e existencia di puntonan specifico atraves di cua por stimula e funcionamento di bo organo, kliernan y otro partinan di bo curpa.
Reflexologia ta pone presion leve cu e duim den cierto zona, pa calma malesa y tension. E stimulacion ta yuda pa calma dolor, ta yuda pa saca stofnan toxico di nos curpa y ta preveni cierto malesa y problema di salud cu ta stroba nos di gosa di salud total. Reflexologia ta yuda nos haja e balance natural di energia di nos curpa bek. Reflexologia ta yuda henter bo curpa funciona na un forma harmonioso sin cu necesariamente bo mester usa remedi. Reflexologia di pia ta traha cu e zonanan di tur e organonan di e curpa cu ta localisa bou di e planta di nos pia. Esaki ta e sistema mas usa.
Continue reading “Reflexologia…e arte di cura cu masashi.”
‘Dios a pone su botica den naturalesa pa tur hende por tin remedi’…Kanebloem ta un yerba aromatica cu hopi acidonan importante pa nos curpa: Alfa-bisabolol (den e flor), ascorbico, salicilico, cafeico, caprico, gentisico, linoleico palmitico, oleico, pectico (den e blachi di mata)
Por usa kanebloem como te pa suavisa hopi malestar:
Herbe un cuchara di flor seco pa cada kopi di awa. Bebe 1 kopi pa dia. E ta protega bo sistema gastrico, e yuda ora tin problema cu stoma, cu problemanan cu tripa, ulcera, gastritis, kramp, etc.
Continue reading “Manzanilla – Kanebloem y su efecto curativo”
Celulitis ta un cadena di bolonbonchi di vet acumula cu por forma tanto riba e bilnan, e chanchan y e stoma. Den hulandes e ta conoci tambe como ‘cuero di apelsina’. Celulitis ta worde ocasiona dor di aumento di celnan di vet den e cuero cu ta pega na otro y asina ta forma e bolonbonchinan di vet. Motibo di esaki ta un mal circulacion di sanger y e curpa cu ta retene mas likido cu e tin mester. Celulitis ta afecta principalmente e hende muher.
Celulitis ta mas complica cu e simpel vet cu un curpa ta acumula normalmente, pesey e no ta kita tampoco cu un dieta normal. Celulitis ta un combinacion di vet, awa y stofnan toxico cu keda pega bou di e cuero y no tin caminda pa circula. Ta pa e motibo aki e no ta los ni cu e dieetnan mas streng. Esaki contrario na vet normal cu si ta kima cu dieta.


text:
SPARTA Rotterdam ta brinda bonbini na tres hungado di Aruba Soccer Academy pa un tryout
ORNAJESTAD , Aruba 4 augustus 2016 : Diamars atardi Aruba Soccer Academy a invita prensa pa un encuentro na e oficinanan di nan sponsor principal Mediq pa un anuncio alentador. David Abdul, Eric Abdul y Alwin Toppenberg a bisa cu den apenas su prome seis lunanan di existencia ASA a surpasa su meta anual di manda un hungado Hulanda pa tryout, y tin tres hoben biahando den e proximo dianan pa Sparta Rotterdam riba un invitacion for di e organisacion pa bay tryout cu nan division “jeugd”.
E tres hungadonan ta Edhyon Hersilia di SV Britania; Mishawn Molina di RCA y Wesley Illes di SV Estrella. David Abdul a bisa cu den Edhyon a mira masha hopi talento, Mishawn ta un hoben cu a desaroya sumamente lihe y Wesley ta un hoben cu sa di uza su estatura y fisico en general na su beneficio riba cancha.
Ademas di talento y determinacion, e hobennan aki tin un disciplina admirabel, y famianan cu ta para 100% nan tras den nan desaroyo y realisacion di nan soño di bira hungadonan profesional. E sosten di famia ta sumamente importante, como cu si nan logra un tryout exitoso e famianan lo mester muda pa Hulanda pa e hobennan por sigui desaroya nan mes den e team di Sparta Rotterdam, y mas leu.
David Abdul a splica cu ta un proceso di algun luna pa scoge hungadonan pa bay tryout. Aruba Soccer Academy tin 100-y-pico hungado, cual tur ta ricibi training intensivo y ta wordo observa y guia di cerca pa cu e desaroyo. El a bisa cu prome e trainernan hunto a scoge ocho pa 10 hoben cu nan lo concidera cla pa un tryout, of cu por wordo prepara pa un tryout. Nan ta bay algun wega y ta determina tambe si mentalmente nan ta cla pa un paso asina grandi.
Futbol ta un sport unda cu ta considera e persona completo, no solamente su habilidadnan tecnico/ fisico, pero tambe su forsa mental/sicologico.
Danki na e bon contactonan cu e rumannan Abdul a keda cun’e for di tempo cu nan mes tabata envolvi cu Sparta Rotterdam, for di 10 aña pasa, nan a logra pa haya e tres cuponan pa tryout pa e hungadonan aki.
E hobennan lo biaha cu un mayor, y lo presencia un wega di Sparta contra Ajax riba diadomingo. Esaki tabata un sopresa cu a logra haya como un gesto di bonbini pa nan. E ta un momento hopi importante tambe den e historia di Sparta, unda cu despues di seis aña e ekipo a logra subi bek pa eredivisie di Hulanda.
Contrario na e ekipo di Sparta mas halto, e ekipo di hobennan no a baha di categoria den su division y semper a keda den top di nan wega. David Abdul ta splica cu e ekipo Sparta Jeugd ta conoci pa ta un ekipo fuerte unda cu Ajax, Feijenoord y PSV ta cumpra hungado.
Martin Koopman, kende ta un ex-hungado profesional conoci pa Roda y FC Den Bosch ta e persona di contacto na Hulanda pa ASA y e mayornan di e hobennan durante di nan bishita. E ta representa ASA pa cu asuntonan cu mester regla pa e hobennan na Sparta. Tambe nan ta conta cu e apoyo y sosten di Denzel Dumfries, kende ta hunga den e division profesional di Sparta.
Desafortunadamente pa motibonan fuera di nan alcance no tin trainer di ASA ta biahando hunto cu e hobennan, pero ASA a percura pa e miho “opvang” posibel y pa tur cos ta cla pa nan ora nan yega Hulanda.
David Abdul ta agrega cu ASA ta hopi contento cu e confiansa cu Sparta tin den ASA, cu a resulta den e invitacion aki, despues cu ASA a manda nan tur informacion di e hobennan.
Alwin Toppenberg a dirigi su mes na e hobennan durante di e conferencia di prensa, motivando y encurashandonan pa goza di e oportunidad y experiencia cu nan a logra haya.
El a bisa nan cu un tryout semper ta hopi emocionante, y ta algo completamente nobo; cu nan lo sinti poco stress, pero mester keda semper positivo. Talent ta importante, pero den tur deporte suerte tambe ta hunga un rol, el a bisa, domina e stress y nervio, keda semper positivo.
Un tryout ta un “leermoment” y fayo ta parti di cada momento di siñamento, pero keda motiva bo mes pa sigui dilanti, purba atrobe, Toppenberg a subraya. El a comenta cu nan pa nan corda cu e tryout ta algo unico, nan tin talento, y mester sigui padilanti y purba atrobe. Toppenberg a pidi e mayornan tambe pa coopera y papia y motiva nan yiunan. Futbol ta diberticion, el a agrega, drumi na ora, come bon, y scucha canticanan cu ta relax e hobennan anochi.
Eric Abdul a subraya e importancia di ta fuerte mentalmente y tin disciplina. El a agrega cu tin dos sceneario, cu sea nan no ta logra e tryout y ta bolbe Aruba y sigui train, of nan ta logra y lo mester muda pa Hulanda pa sigui cu Sparta.
E mayornan tambe a wordo avisa caba di e decisionnan cu nan tin nan dilanti y tur tres hungado tin mayornan, y den caso di Edhyon tambe su omo y tanta, cu ta para 100% nan tras y ta cla pa haci loke mester haci pa nan por logra sigui desaroya den nan deporte preferi. E ekipo di Sparta lo asisti e famia den haya scol pa nan yiu,


text:
Despues cu siman pasa Mike Eman den nomber di Gobierno a bolbe enfatisa cu lo cera e dump di Parkietenbos, y loke el a ripiti tambe durante e debate, nos por mira cu sra. Vermeer di fundacion Parkietenbos a sali dilanti diabierna mes, bisa di ta contento cu Mike Eman a bolbe haci tal expresion. E biaha aki sra. Vermeer ta spera si cu Mike Eman lo por duna cuenta ki dia, y kico ta bay haci cu e desperdicio despues cu dump cera.
Sra. Vermeer ta kere cu esaki por sosode den e sistema cu Ecotech a haci recientemente riba tereno di e cerbeseria na Balashi, esta di empaketa den un forma comprimi den saco di plastic y dera den e buraconan grandi cu tin rond di isla. Esaki sigur despues cu e proyecto di gasificacion di sushi no a duna resultado y cu manera nos tin comprendi ta para, despues cu WEB a inverti miyones. Y pa colmo un biaha mas sin destaho publico.
No a tarda cu riba mesun dia Mike Eman, como e responsabel mayor di e malgobernacion cu Aruba ta hinca aden, y e sufrimento di habitantenan di Parkietenbos y vecindario, a sali afo y bisa cu e ta mantene palabra y cu lo bay mira con e proceso di reciclahe lo por tuma lugar, pero cu en todo caso pronto lo cera e dump. Den mesun un rosea e ta papia di financiamento di Gobierno, Serlimar y compania priva. Cu otro palabra parce cu sra. Vermeer ta bolbe tira un salba bida pa Mike Eman y asina haci damage control pa su actuacion durante e debate di Camara di Comercio, ora a trata e asunto di dump di Parkietenbos.
UPP tin e informacion cu keto bay e plan BERDE ta, cu e solucion di e dump di Parkietenbos ta, pa pasa esaki den man di compania priva, bisiña di Serlimar, y financista di AVP. Esaki ta mesun modus operandi di aña 2000/2001, cu no tabata percura pa e trucknan haya tube ni tire di truck, pa por core rond. Asina aki kier a percura pa Serlimar sangra muri. Awor aki nos ta wak e mesun moda di opera, pa asina definitivamente pasa e henter e pilar di recoge y proceso sushi den man di un solo compania priva, un compania compinchi. Un biaha mas sin ningun tipo di destaho publico, ta bai regala Ecotec e negoshi cu Serlimar por a gana placa cun’e. Una bes cu Ecotec tin esaki den su man, e lo bay masacra e pueblo cu e prijs pa recohemento di desperdicio di cas. Y nan ta capas, y tin prueba di esaki ora nos mira con e famia ta cobra pa baha un container na nos waf.
Tambe UPP ta lamenta cu sra. Vermeer ta wak e.o. e solucion den un forma di landfill otro caminda, sin sa kico ta e efectonan dañino cu por tin pa medio ambiente y salud di hende despues. Ki controlnan ta wordo eherce riba e tipo di empake cu ta wordo uza? Cuanto tempo nan lo permanece intacto? Ki sorto di gasnan por wordo crea atrobe, cu consecuencia pa candela, pero awor memei di e isla? De facto sra. Vermeer ta bin cu un opcion di landfill, cu tambe por a wordo realisa cu e proyecto di fluff cu na 2009 a cuminsa funciona. Un fluff cu por a wordo uza pa mas cos, pero tambe pa yena e mesun buraconan cu sra. Vermeer ta referi na dje y esaki si na un manera drechi. No lubida cu e fluff no ta daniño ni pa e medio ambiente ni pa salud di hende.
UPP na mas cu ocasion, a bisa di cu por haci e mesun trabou, cu na 2001 pa 2009 a wordo realisa pa mi persona. Esta lo paga e candela, lo reinverti den e planta cu tey y pone traha y mira cu esaki bay produci e fluff, sea pa yena buraconan cu ne of pa otro uzonan di reciclahe y re-uzo, contribuyendo tambe asina na e Blue Economy cu UPP ta mira como un parti esencial, pa trece desaroyo economico di un banda y di otro banda contribui na proteccion ambiental.
P’esey UPP ta manda un palabra di alerta, esta cu Mike Eman kier caba cu Serlimar, door di lague sangra muri, pa asina financista di partido haya esaki, sin worry cu henter un bario ta sufri pa añanan of ta kita e pan cu trahadonan di Serlimar ta gana honradamente.
UPP ta priminti, cu sosten di pueblo, esaki lo no pasa. UPP ta para pa sobrevivencia di Serlimar, su trahadornan y nos medio ambiente, mescos cu e habitantenan di e bario di Parkietenbos. UPP E REAL DEAL, PA UN MIHO MAÑAN!
UPP ta para pa sobrevivencia di Serlimar
Despues cu siman pasa Mike Eman den nomber di Gobierno a bolbe enfatisa cu lo cera e dump di Parkietenbos, y loke el a ripiti tambe durante e debate, nos por mira cu sra. Vermeer di fundacion Parkietenbos a sali dilanti diabierna mes, bisa di ta contento cu Mike Eman a bolbe haci tal expresion. E biaha aki sra. Vermeer ta spera si cu Mike Eman lo por duna cuenta ki dia, y kico ta bay haci cu e desperdicio despues cu dump cera.


text:
Ayera mainta a reuni den presencia di Minister di Finansa, mr. Angel Bermudez, Director di Douane, Roderick Croes, Directora di DRH, sra. Omaira Lares, Hoofd di Opleiding sra. Siomaira Schwengle-Maduro, Secretaria di Opleiding sra. Gabriella Helder, Gerencia y Staf di Douane, Docentenan y Mentornan y Sindicato SADA pa duna un caluroso “Bon Bini” oficial n’e coleganan nobo cu lo start ayera como HulpKommies.
Despues cu nan termina Kommies Opleiding nan lo traha riba nivel di Kommies den e organización di Aduana.


text:
Recientemente, director di Cruz Cora, Michell La Haye a splica cu Cruz Cora ta funciona den tres area mundialmente. Esakinan ta e mehoracion di calidad di bida, duna cursonan di EHBO na personanan y companianan, y prevencion y combatimento di calamidad. La Haye ta splica cu e cooperacion entre Cruz Cora
Day: July 14, 2017
Accion di protesta na rotonde di Cumana – Chauffeurnan di trucknan local no ta di acuerdo pa trece ekiponan di exterior pa traha riba Watty Vos Boulevard
Siendo cu na Aruba mes tin e ekiponan aki Ayera diabierna, un situacion a presenta na futuro rotonde di Cumana, caminda chauffeurnan di trucknan local a demostra nan malcontento blokiando trafico cu trucknan den oranan di atardi. Esaki ta relaciona cu nan desacuerdo pa cu e decision di contratista Mota Engil pa
Clarisca Velasquez (AVP) den reunion na Angochi: Semper nos a scucha y traha pa pueblo
Departamento di inspeccion lo vigila y controla calidad enseñansa – POR den proximo gobernacion lo percura pa scolnan ofrece mesun calidad di enseñansa pa tur hoben
Segun Otmar Oduber Basa rib’e raport di Unesco, nos porcentahe di muchanan cu ta atende scol ta halto. Sin embargo, e cantidad di “drop-outs” ta alarmante. P. e., 10% di adolescentenan no ta caba scol secundario. Fuera di esaki, a base di un encuesta cu organisadornan di e debate pa Millennials a haci,
Debate di “Millennials” na Cas di Cultura a haya bon reaccion di publico
Opinion personal tocante – Partidonan pro Matrimonio di Mesun Sexo
Minister Mike de Meza a confirma: Placa pa rehabilita CITGO Aruba ta aproba caba
CITGO Aruba y CITGO Holding di Merca ta cla cu financiamento y ta pendiente transferencia pa nan cuentanan di banco local, pero ta sperando aprobacion di Banco Central di Aruba pa certificacion. Tambe Banco Central mester presenta nan un licencia pa certificacion di “Foreign Exchange”. Un ke otro tin di haber
ARA ta informa comunidad tocante – Malesa DISTEMPER cu ta asotando nos pais e temporada aki
Animal Rights Aruba (ARA) pa medio di e comunicado aki ta desea di informa nos comunidad tocante di e malesa DISTEMPER cu ta asotando nos pais den e temporada aki. E nomber cientifico di e malesa di distemper ta Canine Distemper. Distemper ta un malesa contagioso y serio cu ta wordo causa


text:
by LocoGamer | Dec 1, 2017 | Playstation, Top News, XboxBo ta cla pa show con bon bo ta den Call of Duty:WWII? Awo bo por, paso Activision ta bay lansa nan Ranked Play riba PS4 y Xbox One unda players por competi cu otro. Nan lo cuminsa esaki cu e prome season cu lo cuminsa awe mes 1:00 pm. Mane Activision a anuncia,...
by LocoGamer | Oct 14, 2017 | PC, Playstation, Top News, XboxDespues di baha Activision Blizzard su stock (cual tabata halto pa nuebe aña), Cowen & Company ta predica cu Call of Duty su next game ta bay ta Black Ops 4! Maske Cowen ta sigur cu Call of Duty: WW2 ta bay bende bon y cu Overwatch League cu ta cuminsa december...
by LocoGamer | Aug 16, 2017 | PC, Playstation, Top News, XboxCall of Duty: WWII‘s su multiplayer beta lo ta fin di e luna aki, y nos a haya sa mas info over di kico nos por verwacht durante e beta. Nos ta cuminsa cu e mapa nan unda Sledgehammer a bisa cu nos por verwacht por lo menos tres mapa pa e Beta y cu porta mas lo...
by LocoGamer | Jul 6, 2017 | PC, Playstation, XboxParce cu nos no lo mester warda mucha pa wak mas footage di Call of Duty WW2. Ayera e twitter di Call of Duty a tweet un image di un zombie cu e tagline july 20. Esey kiermen cu dia 20 nos lo wak un reveal trailer di e zombie mode nobo pa e COD di e aña aki. Mas sigur...
by Jammie | Jun 14, 2017 | Playstation, Top NewsE3 2017 is still going strong y awe nos a wak e conference di SONY. Mane esun di Microsoft, esaki tambe tabata yena cu wega. Tabata tin hopi cos cu a wordo menciona awe y nos lo haci nos best pa purba splica tur cos mas lihe posibel. Dus, den e articulo aki nos lo bay...


text:
Pasco ta jegando atrobe. For di un Hulanda scur y friu mi ta corda bek riba mi prome Pasco na Hulanda… hopi anja pasa. E awa di wowo, e falta di famia, e nostalgia. E bishita cerca Padushi y Madushi, e refresco cora y e bolo di 3 color cu nunca ta falta. Un tajo di plastic cu e pida bolo, un tiki pinda, un pruim of marshmallow na banda. Despues di bishita 3 cas, nos tabata pidi pa lora e tayo pa bay cas cun’e.
E Pasco tabata cuminsa cu e kloknan di misa di anochi. E shimis, sapato y mea nobo. Nos tabata paga tino riba e klok di misa pa no jega laat.
Bida tabata simpel. Bisinjanan tabata biba manera famia cu otro. Tabata bay pa e brasa y e bon deseonan. No tabatin asina tanto competencia.
Tin hende ta bisa cu hopi di nos custumbernan di fiesta Pasco ta cambiando. Hendenan no ta bishita otro asina hopi mas. Nan ta prefera di bay un fiesta of casino na lugar di hasi bishita. Toch bishita otro ta un di e tradicionnan hopi dushi di nos hendenan. Bisti bunita den dia, desea otro ‘Bon Pasco’, admira e kerstboom di otro.
‘Tin un regalito pa mi?’, hopi mucha ta pensa keto keto den nan curason.
Den un mundo cu mestanto inseguridad cu lus, e fiesta di Pasco por trese cosnan bunita depende unda bo kier pone bo atencion.
Jena e mundo cu e lus di bo curason. Desea otro lo miho for di e profundo di bo curason. Brasa bo famia. Lesa e storia di Pasco pa bo yiunan. Bay misa. Hasi un oracion y mas cu tur cos, bisa ‘danki’ na ninjo Hesus cu a duna nos un motibo pa ta mas cerca otro y pa ta e simbolo di un coneccion cu Divinidad cu ta cuminsa ora nos laga e curason puro den nos resalta.
Bon Pasco, bendiciona y danki pa ta un fan di Comprondiendo Bida!


text:
Astrid a conta mil y un storia
Astrid Gietel ta participa na e festival di buki pa mucha di biblioteca como contador di storia. Hunto cu autornan y ilustrador Astrid ta bishita diferente scol basico na Aruba durante un siman largo, pa conta storia den klas. Esaki ta sosode den siman di 3 pa 7 di november. Muchanan cu no ta haya bishita na scol por bay biblioteca trei merdia pa diferente actividad y topa cu autor di buki pa mucha.
Astrid Gietel a baha cu pensioen caba pero cu mucho gusto y entusiasmo e ta participa na e proyecto aki. Conta storia ta algo cu Grietje semper a gusta haci.
For di mucha Astrid kier a bira maestra di scol. Astrid tabata gusta hunga pa maestra, den su weganan, e tabata pone lata di palo, basora y mop contra muraya representando e muchanan di scol y mas cu claro Astrid mes tabata e maestra, cu un linial den su man. Tempo Astrid tabata mucha, su wela semper tabata conta storia mientras cu e tabata strika. Den tur su storianan tabata tin un cantica of un rima pero tur e storianan tabata tin un final tristo. E storianan aki Astrid a usa den e periodo cu e tabata traha na Scol Reina Beatrix pero awor e ta caba e storianan cu un ‘happy ending’.
Trahando na scol Astrid a compone 4 cantica pa e scol por a participa na ‘Voz i Landia’ y eynan su soño a bira realidad ora cu tres di nan a sali den e finalistanan, ‘Mi futuro’, ‘Mi soño’ y ‘Mi ta un mucha chikito’. Tambe el a compone e cantica pa e Festival di Buki pa Mucha na aña 1995 ‘Pandiya di Bestia’. Den su trabou na biblioteca Grietje tabata traha cu mucha, dunando nan informacion di buki, yuda nan cu material y conta storia pa nan na biblioteca y scolnan. Grietje, den su carera largo di maestra di scol y empleado di biblioteca sigur a conta riba mil storia. Nos a perde conteo. Y e ta sigui conta storia.
E festival ta habri diabierna dia 31 di oktober 6or. Den siman di 3 pa 7 di november un grupo di autor, contado di cuenta y ilustrador di diferente pais ta bishita 37 scol basico y 19 scol preparatorio.


text:
E TOREN DI VIGILANCIA August 2014 | Dios Ta Interesa den Bo?
Si Dios ta interesa den bo, con e ta mustra bo esey?
TOPICO PRINCIPAL
Dios Ta Corda Riba Bo?
E Dios Todopoderoso ta realmente interesa den bo?
TOPICO PRINCIPAL
Dios Su Bista Ta Riba Bo
Dicon E ta ser yama “un Dios cu ta mira”?
TOPICO PRINCIPAL
Dios Ta Compronde Bo
Ora Dios wak den bo curason, e ta mira mas aya di bo fayonan.
TOPICO PRINCIPAL
Dios Ta Consola Bo
Kico si bo ta sinti cu bo problemanan ta mustra mucho mas chikito compara cu e miyones di hende cu ta confronta problemanan serio?
TOPICO PRINCIPAL
Dios Ta Invita Bo pa Hala Cerca Dje
Kico si bo ta kere den Dios pero ta sinti cu e ta leu di bo?
BIJBEL TA CAMBIA BIDA DI HENDE
Mi Tabata Bringa Mi Mes Guera Contra Violencia y Inhusticia
Antoine Touma tabata habil den kung fu, pero e scritura na 1 Timoteo 4:8 a cambi’e.
IMITA NAN FE
“Por Fabor, Scucha e Soño Aki”
Awe famianan di crianza por siña un bon les for di Jozef su famia complica.
NOS LECTORNAN TA PUNTRA
Ken A Traha Dios?
E idea cu semper Dios a existi ta bay contra tur sentido di logica?
Pregunta Cu Bijbel Ta Contesta
Ta posibel cu algun religion no ta bin di e Dios berdadero?
Lesa Mas Articulo Online
Dios Ta un Forsa sin Personalidad?
Bijbel ta bisa cu Dios a crea tur cos. Pero Dios ta interesa den nos?


text:
Di 22 pa 26 di januari
Aña 2018 a habri y por tuma nota cu Aruba Softball Bond a cuminsa mobilisa y ta activo di inmediato.
Despues cu teamnan miembro a escohe un directiva nobo, e directiva a inventarisa tur proyecto y a cuminsa eherse nan trabou mesora.
Dentro di poco lo yama reunion cu atletanan tanto di pre-seleccion femenino y masculino, kendenan lo inicia cu nan preparacion pa compromisonan internacional den 2018.
Tin un plan 2018 hopi pisa unda lo percura pa desaroya softball riba tur nivel.
Den cuadro di esaki ASB ta treciendo un instructor di umpire pa duna un clinica na tur umpires cu ta interesa.
Debi cu durante ultimo Congreso Mundial na Botswana, Africa, miembronan a aproba diferente cambio den reglamento, a bira sumamente importante pa trese un instructor pa actualisa nos umpires local.
Tambe ASB ta hasi un apelacion na managers y coaches di tur team miembro di ASB, pa por acudi na e seccionnan aki.
Esaki lo duna nos managers y coaching staff mas conocemento, y por traspasa e conocemento aki na hungadornan y asina evita discusion riba aspectonan cu no mester.
Hunto nos lo lo hiba deporte di softball pa un otro nivel.
Pa mas informacion alrespecto e clinica di umpires por tuma contacto libremente cu miembro di bestuur di ASB, Estefano Croes na 5949894, of coordinador di umpire, Zuleyka Willems, na 5932721.


text:
Tremendo Gimmick pa ku Apertura di Karnaval 2018
Asina ku aña bòltu temporada di Karnaval 2018 ta start. I pa ku esaki Fundashon J.A.G. kier a kuminsá regalá e pueblo di Kòrsou, e karnavalista nan un tremendo gimmick.
Djabièrnè awor, 15 desèmber lo bai tin 500 karchi na rason di fl. 45,–, Op = Op. Esaki ta pa e tremendo Apertura di Karnaval ku lo tuma lugá den nos Carnival Village.
Kaminda ku mas di 10 banda lokal lo bai trese nan Roadfire i tambe mas ku 15 kantante internashonal i nashonal di Urban lo bai tei pa asina nos habri e dushi temporada di Karnaval. Nos lo ta for di 6’or di atardi na nos sede ku ta keda na Zona Kultural ( Teatro Luna Blou ). Te ku 9’or di anochi, bin konosé nos sede pa ku aña 2018 i tambe nos miembronan di Fundashon J.A.G..
Nos ta warda boso…….no pèrdè e tremendo oportunidat aki !!!!!


text:
Pereira
Nos sede ta haña lokalisá na Pereira, kapital di departamento di Risaralda i prinsipal siudat di “Eje Cafetero”, su adrès ta Calle 10 No.15-48, Piso 2 – Cat Médica, bario Los Alpes.
Telefòn: (57) (6) 324 3974
Pereira ta konosí komo siudat sin portanan, kapital dje alegría i kapital kafetero di Colombia. Ta un di e siudatnan mas grandi i importante dje pais, okupando di dies (10) lugá na poblashon, i di seis lugá den importansia despues di Bogotá, Medellín, Cali, Barranquilla i Bucaramanga.
Nos sede na Pereira ta konta ku tur e rekursonan teknológiko, físiko i humano, pa realisá tratamentunan di baha, media i komplehidat haltu ku un standard grandi na nivel mundial. E sede aki, tambe ta atendé pashèntnan di Manizales, Armenia, Cartago i norte dje departamento di Valle.
Na Manizales bo por asistí na Konsulta di Promé Biaha na Carrera 23 No. 62–05, telefòn: (+57 6) 885 5525, i na Tuluá (aliansa ku Sentro Pronat), Carrera 33 No. 22–44, telefòn: (+57 2) 225 4310.


text:
Oficina di Propiedad Intelectual di Aruba ta celebra cu 30 aña pasa a habri su portanan oficialmente riba e fecha di 17 di november 1987. E Director di e tempo ey, sr. Frank Croes a encabesa tur trabou riba e leynan nobo cu mester a bin pa cuminsa cu e registracionnan. E ‘Aniversario di Perla’ di OPI ta wordo celebra cu un ‘Open Dag’ diabierna awo dia 17 di november 2017 for di 9’or di mainta pa 4’or di atardi. Publico ta keda cordialmente invita pa pasa y haya informacion riba e diferente servicio cu OPI ta ofrece.
Ta importante pa comunidad ta consciente pakico ta bon pa registra obranan. Ya for di e momento di creacion di un obra, esun cu a crea esaki ta haya e ‘Derecho di Autor’.
Kico ta derecho di autor?
Conforme cu Ley di Derecho di Autor, aki ta trata di un derecho exclusivo di cada creador di un obra di literatura, ciencia of arte pa publica y produci su obra, of permiti otro haci esaki. Tur loke cu wordo publica, sea electronicamente of no, tin e derecho di autor. Generalmente un obra ta haya e derecho di autor na momento di e creacion. Pues na ora cu e obra ta inicia y bon mira, no ta obligatorio pa aplica pa haya e derecho di autor. Automaticamente Ley di Derecho di Autor ta duna e autor di un obra su derecho.
E derecho di autor ta un derecho pa bida largo di e autor, +50 aña despues cu e fayece. Despues di fayecimento di e autor, e derecho di autor ta pasa automaticamente pa su herederonan.
Registracion
Ora cu un autor ta registra su obra, e ta ricibi un certificado di registracion. E certificado aki ta un evidencia, den caso cu tin duda kende ta e berdadero autor di e obra. Ora un obra tin derecho di autor, tercera persona no por haci negoshi cu e obra sin e permiso di e autor. E intencion di Ley di Derecho di Autor ta pa proteha e autor, mientras cu e ta promove su creatividad y intercambia su ideanan na un manera reglamenta. Den curso di aña hopi autor consciente di e balor di derecho di autor, a acudi na Oficina di Propiedad Intelectual, situa na Adriaan Lacle Boulevard 3, p’asina registra nan obra y ricibi e certificado di registracion. E certificado di registracion ta duna e autor proteccion internacional. Costo di registracion ta Afl. 35,- y por registra te na un maximo di 10 obra pa certificado.
Conscientisacion
En conexion cu su 30 Aniversario, OPI ta conscientisa comunidad pa reflexiona y realisa riba e trabou cu un autor tin pa crea obranan unico den e mundo aki. Ta sumamente importante tambe, pa cada autor bira mas consciente di su creatividad valioso y pa e registra su obranan.
Director di Oficina di Propiedad Intelectual, Sr. Robert Kelly y su personal ta invita publico pa pasa diabierna awo y bishita e “Open Dag” na Adriaan Lacle Boulevard 3.


text:
ORANJESTAD - E aña aki dia 22 di april 2017 ta Earth Day y Garage Cordia lo tin nan celebracion special pa publico conhuntamente cu Garnier. Desde AWE te cu 21 di April 2017 nan lo tin special riba 5 auto, mientras cu clientenan tin e oportunidad di test e productonan di Garnier. Earth Day specials ta valido te cu Earth Day april 22 , cu compra di un Toyota RAV4 Hybrid lo ricibi como regalo di un Bisicleta Cannondale of descuento.
E autonan cu lo tin prijsnan special ta Toyota Yaris, Toyota Corolla, Toyota Hilux, Toyota Hiace y e Toyota RAV4 Hybrid. Durante e dianan aki desde 8:00 AM te cu 5:30 PM por pasa na Garage Cordia y mira e autonan. Tambe tin e oportunidad di test drive e RAV4 Hybrid. E RAV4 Hybrid ta un auto cu ta medio ambiente amigabel. Garage Cordia tin autonan cu ta medio ambiente amigabel y eficiente den fuel manera RAV Hybrids. Tambe nan tin Lexus cu ta e auto mas Green.
Garnier lo t’ey cu nan productonan di tratamento cu clientenan por purba. Garnier tambe tin pensamento di ta green y p’esey nan ta operando green. Garnier ta comprometi pa “Taking Care”. Nan kier duna bek e planeta door di ta responsabel cu nos medio ambiente y ta inspirando otronan pa haci mescos. Productonan di Garnier ta di ingredientenan natural te cu su pakete mas eco amigabel, nan ta sigui improvisa nan negoshi di beyesa na e maneranan mas sostenibel.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).
ORANJESTAD - Riba 9 di januari a parti e tremendo premio di 105.000 florin na Hendrikus R. cu e la gana dialuna dia 8 di januari, 2018. E la cumpra e numbernan 1212 cu All Symbols y asina el a gana. Hendrikus a cumpra e numbernan di suerte na Yu Xia Food Center.


text:
AVP ta conoci como un partido cu semper ta busca di tene su politiconan, su fiel siguidornan y tambe su grupo di “friends and family” contento y na tur momento – si nan mester duna fabornan politico na e grupo privilegia aki – nan ta haci esaki sin ningun tiki clase di berguensa.
Practicanan coruptivo
Den pasado nos por a mira e. o. con e Gobierno aki a otorga ‘just like that’ un cantidad di 3 cas den Colony na un solo familia, esta na e yiunan di un Parlamentario di AVP.
Tambe e practica coruptivo caminda terenonan den ‘natuurgebied’ ta haya otro destinacion djis pa complace e politiconan di AVP, kendenan ta para den prome rij pa probecha y haya e terenonan aki pa traha nan propio cas.
Y no mester lubida e ladronicia di 90 mil M2 di tereno di pueblo na un solo compinchi politico hopi yega na e lider di AVP!
Previlegio politico
Tambe por a mira na varios ocasion con cierto barionan ta wordo asfalta, ta haya klinkers y tambe luz di caya, hustamente pa motibo cu un Minister, un Parlamentario of un compinchi fiel liga na partido di AVP a bin biba den e bario. Si no ta p’e hecho aki, e bario siguramente lo a keda completamente bandona! Esakinan ta practicanan castigabel ora cu politiconan den forma directo ta privilegia y enrikece nan mes riba custia di pueblo.
Bario San Miguel
Asina recientemente pueblo a bin haya sa tambe e motibo berdadero cu a basha asfalt na grandi den e bario di San Miguel den Noord y esey ta pasobra un politico di AVP a cumpra un mansion di gran balor den e bario aki. Pa disimula e hecho di patronahe aki y pa mustra cu no ta e caya so caminda e mansion caro ta situa ta wordo asfalta, a dicidi di asfalta tur e otro cayanan den San Miguel. E practica di patronahe aki cu placa di pueblo ta mustra cu partido AVP a perde tur clase di berguensa.
Derecho y no fabor
Nos di MEP ta contento pa e bario di San Miguel y cu nan por ta feliz awor cu nan camindanan asfalta, pero e wega tabata cu a asfalta e bario, pasobra awo un politico di AVP a bin biba eynan ya pa 6 luna caba y diripiente asfalt a cay for di cielo pa e bario aki y cu esaki tambe e mansion di e politico a aumenta den balor.
Pueblo di San Miguel y otro barionan cu tambe ta experencia e practicanan aki di AVP, no sinti boso intimida, no sinti cu boso mester paga pa e “fabor” aki, ya cu ta boso propio placa di belasting ta pagando pa tur e asfalt y di cual boso como bon ciudadano tin tur derecho riba dje.


text:
Ayera Otmar Oduber a anuncia e prome 2 candidatonan cu a uni nan mes cu partido POR. Nan ta candidatonan naci y lanta den distrito di San Nicolas, pero cu un curazon grandi pa loke ta trata desaroyo general di nos pais.
El a cuminsa na presenta, Curtis Frazer, yiu di John Frazer y sra. Teresa, kende kier sirbi su pais y a dicidi di uni su mes na Plataforma Forza Nobo.
Curtis Frazer a gradici su famia, p’e sosten y e paso tuma. El a lanta den Bernardstraat y su famia sienti’e semper pa tin amor pa comunidad. El a haci hopi trabao den Ministerio di Cultura y di Turismo. Aki el a siña masha hopi y t’e proyecto ey a pone afilia na politica y a dicidi pa subi lista di POR.
E no kier sigui impora pa Gobierno termina e proyecto cu e.o. el a cuminsa cune na San Nicolas y pesey a dicidi uni na POR, pa wak con e lo por drenta Gobierno pa finalisa un proyecto cu Otmar Oduber a dun’e confianza pa traha riba dje, pa pais Aruba.
E otro candidato presenta, tambe di San Nicolas ta Robin Ann Didder, un mama soltera, masha dinamico. E tambe ta bin di un famia masha conoci den deporte, e.o. softball y baseball.
Robin Ann Didder ta maestro, un persona masha dedica na enseñanza y educacion y t’e persona clave pa partido POR. E tabata ex – Presidente di SIMAR, y awedia ta Director adhunto di Middag-en Avond MAVO School.
Robin Ann Didder a bisa como maestro tin 3 Ministerio cu no a haya nan debido atencion. E kier sa ta cuanto strea nos enseñanza ta, siendo cu nos ta papia di un pais di 5 strea. Pesey el a dicidi di sinta den e “driver-seat” pa hiba enseñanza dilanti.
Lo ta bon p’e stakeholdernan tin enseñanza na pecho. Desaroyo di un mucha ta cuminsa na cas y asina lo sigui guia e yiu aki.
Pa loke ta Ministerio Social y Husticia, mester traha den combinacion di Ministerio di Enseñanza den formacion di e comunidad di mayan.
Dicho Ministerionan mester tin e toolnan pa logra e cambionan desea, y esey ta meta di Robin Ann Didder, formando parti di POR.
No a construi e skol di Noord, pero Gobierno a coi e placa aki pa cumpra tram. E kier t’e persona cu kier pone granito pa bienestar di pueblo. Y partido POR kier pa enseñanza ta halto riba lista di prioridad y den POR tin varios experto pa logra esaki, segun Robin Ann Didder.


text:
Por sinti cu e ultimo fase aki di formacion di un Gobierno ta manera un tiki bruha, of tin cosnan cu no ta wordo bisa. E prome pregunta ta pakico ta manda nomber di 12 candidato pa screening. Esaki por ta pasobra tabata sa di antemano cu cierto candidatonan probablemente lo
Day: November 9, 2017
Corte di Prome Instancia lo trata awe Caso unda B.V. a haci intento di kita bida di un persona
Otro caso ta di menasa di morto Horario Sospechoso Acto Castigabel 08.15 N.G.M. Sentencia. 08.15 O.M.B.V. Pro forma. B.V. ta wordo acusa di, cu e intencion pa tuma bida di un persona, cu premeditacion, a wanta e persona cu forza y a tene un serbete muha cu amoniaco na su nanishi y boca pa basta largo y djey a
Richard Arends: “Resultadonan ta confirma pronosticonan economico pa aña 2017”
“E proyeccion nan economico como tambe presupuestario cu nos a anticipa tabata hopi favorable. Awe Banco Central di Aruba ta confirma esaki,” asina minister di Asuntonan Economico y Comunicacion y alaves miembro di Parlamento, Sr. Richard Arends a declara. E crecemento economico pa e aña aki ta wordo proyecta na
Museo Arqueologico y Stichting Monumentenfonds ta ofrece di cuater expedicion gratis pa publico
Segun Melvin Tromp di AVP – Ta papia di fia placa na Hulanda prome cu a forma Gobierno
E politico cu pa añas a opone Gobierno di Mike Eman y kende solamente a sa di papia di 'mega debe,' awor ta sorprende declarando, prome cu el a huramenta mes como Minister, cu lo bay fia placa na Hulanda. Melvin Tromp di partido AVP, ta mustra cu e falta di
Maneho Economico a duna fruto – Cinco area di oportunidad pa sector priva capitalisa riba dje
Economia ta un materia hopi sensitivo. Como Gobierno bo tin e responsabilidad pa percura pa un competencia husto y un maneho cu no ta ocasiona shocknan laboral y social,” asina miembro di fraccion di partido AVP y alabes minister di Asuntonan Economico y Comunicacion, Sr. Richard Arends, a declara. Pa
Afpak Team a confisca vehiculo carga cu contrabando di gasolin na drive-thru di un ‘fast-food’
Formador Evelyn Wever Croes: Supervision financiero ta bay keda
Na su salida di un bishita cu Formador Evelyne Wever Croes a haci na Gobernador Alfonso Boekhoudt, el a bisa cu e supervision financiero ta bay keda existi. “Mescos cu nos ta biniendo cu Camber di Integridad pa garantisa integridad, un instituto manera Begrotingskamer, un instituto financiero pa garantisa un
MEP ta haya Besaril e Presidente di Parlamento cu pueblo a pidi p’e
Tecnico di OTIS a fayece durante trabou na hotel
Diaranson ultimo a sosode un caso lamentabel riba tereno di Bucuti & Tara Beach Resort, unda cu personal di e Resort a topa cu un tecnico di OTIS Elevator Company Aruba, cu no tabata reacciona. Mesora personal di Bucuti & Tara Beach Resort a contacta ambulans pa asina brinda ayudo


text:
CITGO Aruba aportando y apoyando e muchanan den Carnaval 63
Cu hopi placer SMAC a jama bon bini na CITGO Aruba como un main sponsor nobo. CITGO Aruba, a evalua e necesidad di e gruponan di Carnaval y a opta pa aporta specificamente na e gruponan di carnaval di Mucha.
Sr. Alirio Zambrano , Refinery Project Director hunto cu Sra. Marianne Croes, CITGO Public Affairs ambos a expresa e importancia di e continuacion di e tradicion cultural mas grandi di nos isla. Pa asegura e continuacion aki, a dicidi di juda esnan mas chiquito di nos carnival, mirando cu ta nan ta e futuro di nos carnival y lo carga esaki riba nan schouder un dia.
Presidente di SMAC, Sra. Shannon Henriquez hunto cu algun miembro di directiva a expresa nan contento pa cu e donacion aki y ta hopi contento cu e gruponan di mucha ta esnan cu lo beneficia di esaki.
E trekmento di lot pa secuencia di gruponan a keda den man di Sra. Marianne Croes. Cada lider di grupo o representante a jega SMAC pa por trek lot. Manera custumber e Reina Infantil di Carnaval lo habri parade di mucha hunto cu su grupo. Pa e motibo ey TOB Kids lo ta grupo 1, hunto cu su Reina Infantil Evah Ras.
2. Kids Champagne – 3. Deja Kids/CB Noord – 4. Little Groovers – 5. Nos Futuro
Parada di Mucha Oranjestad ta diadomingo awor 12 di Februari. Lo sali 2’or di Aruba Entertainment Center – Vondellaan – LG Smith Blvd – Adriaan Lacle Blvd – Wilhelminastraat – Aruba Entertainment Center. Ta invita grandi y chiquito pa bin apoya nos muchanan riba e ruta di carnival diadomingo awor.
CITGO Aruba aportando y apoyando e muchanan den Carnaval 63
CITGO Aruba aportando y apoyando e muchanan den Carnaval 63